
К И Р И Ш

Қуёш элементлари (ҚЭ), батареялари ва фотоэлектрик қурилмалар хақидаги бугунги тушунчалар тарихан 40 йиллар олдин пайдо бўлиб, сўнгги 10-15 йил давомида улар энергия манбаъи сифатида халқ хўжалигига ва оддий кишилар турмушига кириб келди. Бу қурилмаларнинг ишлаш моҳияти ярим ўтказгичли материалларда қуёш нурланишининг ютилиши ва унинг натижасида ҳосил бўлган заряд жуфтликларининг ярим ўтказгичда ҳосил қилинган потенциал тўсиқларда ажратилиши ва ташқи электр занжирига узатилиш жараёнларига асосланган.


 Дастлабки даврдаги фундаментал тадқиқотлар натижасида қуёш нурланиши спектрининг тўлиқ ютилишини таъминлаш материал хусусиятига боғликлиги аниқланди. Материал ҳажмида ютилган нурланишнинг заряд жуфтликлари ҳосил қилиши ва уларни ажратиш жараёни ярим ўтказгичли материал ичида ҳосил қилинган потенциал тўсиқ (р-п ўтиш) ва материал хусусиятларига боғликлиги аниқланди. Бу эса қуёш элементлари параметрларини оптималлаш имкониятини яратди.


Амалий тадқиқотлар эса оптимал параметрга эга бўлган ҚЭ конструкцияларини лойиҳалаш, тайёрлаш, улар хусусиятларини ўрганиш, ҚЭ, батареялари ва фотоэлектрик қурилмалар технологиясини ишлаб чиқиш ва улар асосида ҳар хил конструкцияли, турли шароитда ишлайдиган, ҳар хил қувватли истеъмолчиларга мўлжалланган электр манбаълари тизимини ишлаб чиқаришни амалга оширишга бағишланди.


Ҳозирги замон ҚЭ қайси шароитда ишлатилишига (коинотда, Ер шароитида, тўғридан-тўғри тушаётган қуёш нурланишига, зичлаштирилган қуёш нурланишига, экстремал ҳол учун ва бошқалар) қараб турли хил ярим ўтказгичли материалдан ишлаб чиқарилади. Ҳозирги даврда ишлаб чиқарилаётган ва инсон эҳтиёжи учун электр манбаъи сифатида қўлланилаётган ҚЭ аксарияти кремний материалидан тайёрланмоқда. Бунга асосий сабаб, ҳозирги замон халқ хўжалиги эҳтиёжи учун кўп қўлланиладиган микроэлектрон асбобларнинг асоси кремнийлигидир. Иккинчидан, кремний элементар ярим ўтказгич бўлиб, унинг Ер таркибида 30 %га яқинини ташкил қилиши, ҳамда технологиясининг ривожланганлигидадир.

 Юқорида айтилганлардан келиб чиққан ҳолда биз ушбу ўкув қўлланмада, кремний асосидаги ҚЭ ва батареяларининг ҳозирги замон технологиясига асосий аҳамиятни қаратдик. 


Ушбу китоб олий ўқув юртларининг бакалавр, магистр ва аспирантлари учун мўлжалланган ўзбек тилидаги биринчи қўлланма бўлганлиги туфайли унда кўрилган масалаларда айрим камчиликларга йўл қўйилган бўлиши мумкин. Шу боис ўз мулоҳазалари ва таклифларингизни қуйидаги манзилга юборишингизни сўраймиз.


700174, Тошкент, Талабалар шаҳарчаси, Мирзо Улуғбек номидаги ЎзМУ

1 БОБ. ҚУЁШ ЭНЕРГИЯСИНИ ЭЛЕКТР ЭНЕРГИЯСИГА АЙЛАНТИРИШНИНГ ФИЗИК АСОСЛАРИ.

1.1. ҚУЁШ НУРЛАНИШИНИНГ ХУСУСИЯТЛАРИ

1.1.1. Қуёшнинг нурланиши

Қуёшни гигант термоядро реакторига қиёслаш мумкин. У мутлақ қора қаттик жисмга ўхшаб 6000(С ҳароратда энергиясини нурлантиради. Бу нурланишнинг манбаи термоядро реакциясидир. Ҳар сонияда тақрибан 6 10¹¹ кг водород Қуёш қаърида гелийга айланади. Натижада массалар дефекти 4 10³ кг тенг бўлиб, унинг ҳисобига E=mc² тенгламага асосан ажралиб чиқаётган энергия 4 10²º Жоульга тенгдир. Ажралиб чиқаётган энергия асосан электромагнит тўлқинлар кўринишида бўлиб нурланишнинг асосий қисми 0,2-3 мкм ораликдадир. Қуёшнинг тўлиқ массаси ҳозирги кунда тақрибан 2 10³º кг бўлиб, у узлуксиз 10 млрд. йил давомида туриши мумкин.


Ер Қуёш атрофида эллиптик орбитада харакатланади. Қуёшнинг диаметри тақрибан 1,39 109 метрга тенг. Бир астрономик бирликка тенг масофадаги (1 а.б.=1,496 10¹¹ м, тақрибан 150 млн.км) қуёш нурларига перпендикуляр жойлашган бирлик юзадаги энергетик ёритилганлик, Қуёш доимийлиги (қ.д.) дейилади. Қ.д. катталиги 1353 Вт/м² га тенг. Йил давомида Ер-Қуёш орасидаги масофа ўзгариши қ.д.ни (0,34 гача ўзгаришига олиб келиши мумкин.


Қиёслаш учун қуйидаги жадвалда Қуёш тизимидаги планеталар орбиталарида қуёш нурланиши оқимининг зичлиги ва қ.д. келтирилган.

	Планеталар


	Планета–Ер орасидаги ўртача масофа
	Ер суткаларида йил давомийлиги
	 Қуёш доимий

лиги
	Қуёш нурланиши оқимининг зичлиги

 мВт/см2

	Меркурий
	 57,91 106 км
	 88
	 6,67
	903

	Венера
	 108,21 106 км
	 225
	 1,91
	258,6

	Ер
	 149,6 106 км
	 365
	 1,00
	135,3

	 Марс
	 227,94 106 км
	 687
	 0,4367
	58,28

	 Юпитер
	 778,3 106 км
	 4333
	 0,037
	5,0

	 Сатурн
	 1427 106 км
	 10760
	 0,011
	1,49


1.1.2. Ер альбедоси


Ер сирти альбедоси деб, унинг сиртидан ўраб турувчи атроф муҳитга қайтган нурланиш оқимини, унга тушаётган оқим нисбатига айтилади. Сиртдан диффуз қайтиш учун ҳисобланган Ер альбедосининг ўртача қиймати 0,34 га тенг..

Ер атмосфера массаси 1 га тенг деб олинса, қайтган нурнинг спектри Ер сиртидаги Қуёш нурланиши спектрига айнан ўхшаш деб ҳисобланади.


Ер атмосфераси ўзининг оптик хусусиятларига асосан селектив ёруғлик фильтри бўлиб, коинотдан келаётган қуёш нурланишини ўзгартиради. Агар нурланиш оқими атмосферадан ўтиб Ер сиртига тик тушса, у ҳолда нурланиш босиб ўтган оптик масофа бир атмосфера массасига тенг деб ҳисобланади ва АМ 1 билан белгиланади. Қия тушаётган нурларнинг оптик масофаси узунлигини уларнинг АМ 1 оптик масофа катталигига қиёслаб аниқлаш мумкин. Агар нурланиш оқими атмосфера таъсирида ўзгармаса, унинг оптик атмосфера массаси нольга тенг бўлиб, у АМ 0 деб белгиланади.


Тўғридан тўғри тушаётган қуёш нурланиши оқимининг Денгиз сатҳида қоқ туш пайтида очиқ ҳавода Ер сиртидаги энергетик ёритилганлиги ≈100 мВт/см² тенг деб ҳисобланади.


Инсоляция деб, маълум географик ҳудудда Ер сиртига тушаётган Қуёш нурланишининг миқдорига айтилади. Инсоляция, Ер-Қуёш тизимида масофанинг мавсумий тебранишларига, географик кенгликка, ҳудуднинг муҳитига ва атмосфера массасига боғликдир. Инсоляцияни одатда қуёш нурланишининг кунлик, ойлик ва йиллик ўртача миқдори билан кўрсатилади.

1.1.3. Қуёш нурланишининг таркиби


Қуёш нурланишининг спектрал таркиби 0,1 мкмдан 30 метр тўлқин узунлигигача бўлган ораликдаги тебранишлардан иборат. Қуёш нурланиши энергиясининг асосий қисми 0,2- 3 мкм ораликда жамланган (Расм 1). Шу ораликдаги нурланишни қуйидаги қисмларга ажратиш ва номлаш қабул қилинган. Булар жумласига спектрнинг ультрабинафша қисми (УБ) 0,1-0,38 мкм ораликда, спектрнинг кўринадиган қисми 0,38-0,78 мкм ораликда, спектрнинг инфрақизил қисми (ИҚ) 0,78 мкм ва 

Расм 1. Қуёш нурланиши энергиясининг спектрал тақсимланиши. 1 – атмосферадан ташқаридагиси 1360 Вт/м2, 2 – Ер сиртидаги тўла тушаётгани 1000 Вт/м2, 3 - Ердаги тўғридан – тўғри тушаётгани 834,6 /м2.

ундан ортиқ тўлқин узунлигига эга бўлган қисм ташкил қилади. Кўринувчи нурланишни бинафша, кўк, яшил, сариқ, қизил нурларга ажратилади. ИҚ нурланишни яқин ва узок ИҚ нурларга ажратилади.


УБ нурланиш, коинотда юқори интенсивликка эга бўлишига қарамасдан, Ер атмосферасининг юқори қисмида мавжуд бўлган озонга ютилиб, Ер сиртига фақат тўлқин узунлиги 0,3 мкмга тенг бўлган озроқ қисмигина етиб келади.

1.2. ҚУЁШ ЭНЕРГИЯСИНИ ЭЛЕКТР ЭНЕРГИЯСИГА АЙЛАНТИРИШ САМАРАДОРЛИГИ

1.2.1. Ярим ўтказгичли кристалларнинг оптик ва электрик хусусиятлари

Қуёш элементлари (ҚЭ) асосан ярим ўтказгичли (ЯЎ) материаллар асосида тайерланади. Шунинг учун ҚЭ оптик ва фотоэлектрик 

хусусиятларини билиш, ЯЎ материаллар тузилишини, уларнинг металлар ва диэлектрик материаллардан фаркини ва ЯЎ материаллар учун бевосита асосий бўлган хусусиятларни ўрганишни тақозо этади.


Қаттиқ жисмлар ҳосил бўлишини ЯЎ материаллар мисолида электрон назарияси нуқтаи назаридан кўриб ўтамиз. Қаттиқ жисм ҳосил бўлиши жараёнида, атомларнинг бир-бирига нисбатан яқинлашиши шу даражагача борадики, натижада ташқи қобиқдаги электронларнинг умумлашиши ҳосил бўлади. Атомдаги алоҳида электронларнинг якка айрим орбиталари ўрнига умумлашган коллектив орбиталар ҳосил бўлади, ва атомдаги қобиқчалар соҳаларга бирлашади ҳамда улар умуман кристаллга тегишли бўлиб қолади. Электронлар ҳаракатининг характери мутлақ ўзгаради, маълум атомда ва маълум энергетик сатхда жойлашган электронлар энергиясини ўзгартирмасдан шу энергетик сатҳдаги бошқа қўшни атомга ўтиш имкониятига эга бўлади ва, бинобарин электронларни кристаллда эркин силжиши кузатилади.


Кристаллнинг изоляция ҳолатидаги барча атомларнинг ички қобиқлари электронлар билан тўла бўлади. Фақат энг юқоридаги айрим сатҳлардан иборат валент электронлари жойлашган соҳадагина, сатҳлар тўлалигича эгалланмаган бўлади. Кристаллнинг электр ўтказувчанлиги, оптик ва бошқа хусусиятлари асосан валент соҳасининг тўлдирилиш даражасига ва ундан юқоридаги соҳагача бўлган энергетик масофа билан аниқланади ва унга ўтказувчанлик соҳаси дейилади. Иссиқлик ва оптик кузғатилиш ҳисобига ўтказувчанлик соҳасига валент соҳасидан электронлар ўтиши ва электр токини ўтказишда иштирок қилиши мумкин. Валент соҳасида ҳосил бўлган бўш ўринларга электронларнинг кўчиши, унга қарама-қарши бўлган мусбат зарядларнинг ҳаракатини ҳосил қилади ва бу зарядларга тешиклар дейилади. 


Диэлектриклар деб, валент соҳаси тўлдирилган ва бу соҳадан кейинги, ўтказувчанлик соҳагача бўлган энергетик масофа нисбатан катта бўлган моддаларга айтилади.


Металлар эса бошқача тузилишга эгадир. Уларда валент соҳаси қисман тўлдирилган бўлади, ёки у кейинги соҳа-ўтказувчан соҳаси билан киришишган бўлади.


Агар модданинг валент соҳаси тўлалигича эгалланмаган бўлсаю, аммо ўтказувчанлик соҳасигача бўлган энергетик масофа нисбатан кичик (2 эВ дан камроқ) бўлса, бундай моддалар ЯЎ дейилади. ЯЎ хусусиятлари хусусан электр ўтказувчанлиги ташқи муҳитга, айниқса ҳароратга боғлик бўлади. Ҳарорат (Т)нинг ортиши электронлар миқдорининг валент ва ўтказувчанлик соҳа орасида жойлашган ман қилинган соҳадан ( Eg ) ўтиб ўтказувчанлик соҳасига ўтишда ток ташувчиларнинг экспоненциал равишда кўпайишига ва электр ўтказувчанликнинг (σ)

 σ қAexp(-Eg /2kT) (1) 

тенгламага асосан ўзгаришига олиб келади. Бу ерда k– Больцман доимийси, А – моддани характерловчи ўзгармас катталик.


Металларнинг электр ўтказувчанлиги эркин электронлар концентрацияси ўзгармас бўлганлиги туфайли электронлар ҳаракатчанлигининг ҳароратга боғликлиги билан аниқланади ва ҳароратнинг ортиши билан аста-секин камаяди..

Юқоридаги тенгламани логарифмлаб қуйидаги ифодани ҳосил қиламиз.


 ℓnσқℓnA- Eg /2kT (2)

Бу тенгламани ярим логарифмик координаталарда график равишда кўрсатиш мумкин. Ҳосил бўлган тўғри чизиқ ва унинг φ бурчак тангенси ЯЎ материалларнинг асосий параметри бўлган, ман қилинган соҳа кенглиги Eg қ2kTφ ни аниқлайди. Таъкидлаш лозимки, қия тўғри чизиқ, яъни электр ўтказувчанлик логарифмининг 1/Т га боғлиқ равишда ўзгариши фақат тоза, киришмалардан холи, хусусий ўтказувчанликка эга бўлган материаллар учунгина шундай кўринишга эга.


Киришмали ярим ўтказгичларда lnσ нинг 1/Т дан боғланиши мураккаб бўлиб, у иккита қия тўғри чизиқдан иборат бўлиши мумкин ва бир-бири билан горизонтал қисм орқали туташган бўлади. Паст ҳароаратли шароитда ўлчаш натижасида олинган ℓnσқℓnA- E/2kT тенгламадан ҳосил қилинган қия тўғри чизиқ тангенси ёрдамида киришмаларнинг ман қилинган соҳада жойлашган энергетик сатҳлари ҳолатини аниқлаш мумкин. Юқори ҳароратли шароитда олинган ҳолларда эса ЯЎ матриалнинг ман қилинган соҳаси катталигини, яъни Eg ни аниқлаш мумкин.


ҚЭ тайерлашда Қуёш нурланишининг ЯЎ материал билан ўзаро таъсири, фотонлар энергиясини материалдаги электронларда ютилиши ва чиқиши жараёнлари муҳим аҳамиятга эгадир.


Квант механикасида элементар заррачалар, шу жумладан 

электронлар ҳам тўлқин хоссаларига ҳам эга деб қаралади. Шунинг учун элементар заррачалар ҳаракатини ўрганишда энергия (Е) ва импульс (Р) билан бир қаторда, уларнинг тўлқин узунликлари λ, такрорланувчанлиги ν ва тўлқин вектори KқP/h, ( h- Планк доимийси ) ҳам ишлатилади. Бу ерда Eқh ν ва Pқh/ λ га тенг.


Кристаллнинг соҳали тузилмасини Е – К диаграммалар билан тасвирлаш мумкин. Бу ерда энергия электрон-вольтларда (эВ) тўлқин вектори К – кристалли панжара доимийлиги қисмларида кўрсатилади. Шу билан бирга К ўқида кўрсаткичлар ёрдамида кристалл панжаранинг йўналиши кўрсатилади. Е – К диаграммаси воситасида соҳалараро ўтишларнинг ЯЎ материалдаги характери ва жумладан ўтишнинг «тўғри» еки «тўғримас»лигини аниқлаш мумкин.


Оптик ютилишни ўлчанишидан аниқланган Eg нинг катталиги, кўпинча ЯЎ материалдаги эркин заряд ташувчиларнинг концентрациясига, ҳароратга ва киришмалар энергетик сатҳларининг ман қилинган соҳада мавжудлигига боғлик бўлади. Агар ўтказувчанлик соҳаси тубидаги ва валент соҳаси устидаги ҳолатлар заряд ташувчилар билан тўлдирилган бўлса, у ҳолда киришмали ЯЎ материаллар учун Eg соф хусусий материалга тегишли қийматидан каттароқ бўлиши мумкин. Агар киришмалар ҳосил қилган соҳа энг яқин рухсат этилган соҳа чегараси билан бирлашиб кетса (масалан, кўп миқдордаги киришмалар киритилганда кузатиладиган ҳолат), у ҳолда Eg камаяди. Eg нинг бундай камайиши асосий ютилиш чегарасига таъсир қилади.


ЯЎ материалда ютилиш коэффициенти α одатда тўлқин энергиясининг 1/ α масофада e маротаба камайиши орқали 

аниқланади ва у NқNо exp(-αℓ) дан топилади. Бу ерда N – ЯЎ материалда ℓ чуқурликка кирган фотонлар оқимининг зичлиги, Nо – материал сиртини кесиб ўтувчи фотонлар оқимининг зичлиги.

Расм 2. Ярим ўтказгичли айрим материаллар учун ютилиш кўрсаткичининг энергиядан ўзгариши. 1- Si, 2-CdTe, 3-GaAs, 4-InP.


Материалнинг ютилиш коэффициенти α ютилиш кўрсаткичи К билан αқ4πК/λ муносабат орқали боғланган. Шундай қилиб, маълум ва аниқ қалинликка эга бўлган ЯЎ материал намуналаридан ўтаетган оптик нурланиш интенсивлигини ўзгартириб К ва λ нинг шу модда учун қийматларини топиш мумкин.


Қуёш элементлари тайёрланадиган айрим ЯЎ материаллар учун 2-расмда α нинг энергиядан ўзгариши келтирилган. 

Расмдан кўринадики, ютилиш кўрсаткичи α нинг спектрал характеристикаси келтирилган ЯЎ материалларда бир-биридан катта фарқ қилади ва бу фарқ асосан уларнинг соҳали тузилмаси ва оптик ўтишлар характерига боғликдир. GaAs, InP, CdTe ЯЎ материалларда тўғридан-тўғри соҳа-соҳа характердаги оптик ўтишлар мавжуд бўлиб, нурланиш спектрида Eg дан ортиқ энергияли фотонлар пайдо бўлиши билан α тезда 104 – 105 смˉ¹ даражасига кўтарилади.


Кремний материалида эса ютилиш жараёни 1,1 эВ дан бошлаб тўғри бўлмаган энергетик ўтишлар орқали бўлади ва бунинг учун ҳам ёруғлик кванти, ҳамда панжара тебранишлари кванти-фононлар иштироки талаб қилинади. Шунинг учун, ютилиш кўрсаткичи α аста-секин ортиб боради. Фақат фотонлар энергияси 2,5 эВ га етгандан кейингина соҳа-соҳали ўтишлар тўғридан-тўғри ўтишларга айланади ва ютилиш кескин орта бошлайди.

Ютилиш коэффициентининг спектрал характеристикаси шуни кўрсатадики, кремний материалидан фойдаланиб Қуёш спектрининг жуда катта қисмини электр токига айлантириш мумкин. Масалан, атмосферадан ташқаридаги қуёш нурланиши учун (АМ О) бу 74% ни ташкил қилади. Ҳолбуки, агар материал сифатида GaAs ЯЎ олинса фақат 63 % қуёш нурланишини электр энергиясига айлантириш мумкин. Аммо, «тўғримас» оптик ўтишларнинг асосий ютилиш чегарасида λ нинг қиймати катта бўлмаганлиги сабабли, бутун келтирилган қуёш спектри ютилиши учун кремнийли ҚЭ нинг қалинлиги 250 мкм дан кам бўлмаслиги 

керак. Ҳолбуки худди шундай шароит учун GaAs материалининг қалинлиги 2-5 мкм бўлиши кифоядир. Шунинг учун, спектрал 

характеристиканинг бу хусусиятларини юқори самарали ва юпқа қатламли ҚЭ ишлаб чиқишда аҳамияти катта эканлигини доимо ҳисобга олиш зарур.


Агар ЯЎ сиртга тушаётган фотонлар энергияси кам бўлиб, ютилиш натижасида электронларни валент соҳасидан ўтказувчанлик соҳасига чиқара олмаса, нурланиш таъсирида электрон кристалл ичида рухсат этилмаган соҳаларга ўтиши 

мумкин. Бундай ҳолат учун ютилишнинг спектрал характеристикасининг асосий ютилиш чегарасидан кейинги узун тўлқинли қисмида сезилиши мумкин. Бундай ютилиш эркин заряд ташувчилар ютилиши дейилади ва бу жараён шундай заряд ташувчилар концентрациясига боғлик бўлади. Эркин заряд ташувчилар енгил ионизация бўла оладиган киришмалар концентрациясига боғлик бўлгани учун, ютилиш ҳам унга тўғридан –тўғри боғлик булади. ЯЎ материалларда бундай узун тўлқинли ютилиш хусусиятларини ўрганиш натижасида ютилишнинг бир неча тури мавжудлиги аниқланган. Жумладан, фазовий панжара тебранишларида ютилиш, киришмаларда ютилиш, экситонларда ютилиш. Экситон – боғланган электрон-тешик жуфтлиги бўлиб заряд ташувчилар концентрациясини ўзгартирмайди. Чунки кристалл ичида алоҳида электрон ёки тешик харакатлари эмас, балки боғланган ҳолат харакатидир. 


Ютилиш спектрлари кристалл тузилиши хусусида керакли ва ҳар томонлама фойдали маълумотлар беради, жумладан, легирланиш даражаси, киришмаларнинг активланиш энергиясини ва уларнинг ман қилинган соҳада жойлашган энергетик сатҳларини аниқлашга имкон беради. Масалан, ютилиш спектрлари асосида кремнийда кислороднинг бор йуқлигини аниқлаш мумкин (9 мкм). Спектрнинг узун тўлқинли соҳасида аксланиш коэффициенти R, бундай киришмалар ортиши билан кескин ўсиши кузатилади.

1.2.2. Ярим ўтказгичли қуёш элементларида оптик нурланишни электр энергиясига айлантириш

Фотоэлектрик эффектга асосланган ЯЎ материалларда р-п ўтишли тузилмалардан иборат ҚЭ да, уларга тушаётган Қуёш нури бевосита электр энергиясига айлантиради. Шунинг учун, ҚЭ фотоқабуллагич ва фотоқаршиликлардан фарқли равишда, ташқи кучланиш манбаига муҳтож эмас. Бу эффект юз йилдан ортиқ вақт давомида селен ва мис оксидининг фотоэлектрик хусусиятлари сифатида ўрганиб келинган, аммо уларнинг фойдали иш коэффициенти (Ф.И.К.) 0,5 % ошмаган.


Бу муаммонинг нисбатан фаол ечилиши ЯЎ материаллар электрон тузилишининг соҳа назарияси яратилганидан кейин, 

материалларни киришмалардан тозалаш ва киришмаларни назоратли равишда киритиш технологияси, ҳамда р-п ўтишнинг назарияси яратилиши билан боғлиқдир.


Сўнгги 35 йил давомида энергия манбаи сифатида юқори самарали Si, GaAs, InP, CdTe ва уларнинг қаттиқ қотишмалари асосида Ф.И.К. 20-24 % бўлган ҚЭ яратилди. Каскадли ҚЭ ларда эса Ф.И.К. 30 % гача етказилди.

1.2.3. Қуёш элементлари конструкциялари


Кенг таркалган кремний асосидаги ҚЭ лари конструкцияси р- ва n-материалнинг бир-бирига туташтиришдан ҳосил қилинади. ЯЎ материал ичидаги р- ва n-тип орасидаги ўтиш соҳаси (чегара худуди) электрон- тешик ёки р-n ўтиш дейилади. Термодинамик мувозанатда электрон ва тешиклар мувозанат ҳолатини белгиловчи Ферми сатҳи материалда бир хил ҳолда бўлиши керак. Бу шарт р-n ўтиш ҳудудида иккиланган зарядли қатлам ҳосил қилади ва уни ҳажмий заряд қатлами дейилиб, унга таалуқли электростатик потенциал пайдо бўлади. 


Р-п тузилма сиртига тушган оптик нурланиш, сиртдан материал ичига қараб р-п ўтиш йўналишига перпендикуляр равишда концентрацияси камайиб борувчи электрон-тешик жуфтликлар ҳосил қилади. Агар сирт юзасидан р-n ўтишгача бўлган масофа нурнинг кириш чуқурлигидан (1/ά дан) кичик бўлса, электрон-тешик жуфтликлар р-n ўтишдан ичкарида ҳам ҳосил бўлади. Агар р-п ўтиш жуфтлик ҳосил бўлган жойдан диффузион узунликка тенг масофа ёки ундан камроқ масофада бўлса, зарядлар диффузия жараёни натижасида р-n ўтишга етиб келиб, электр майдони таъсирида ажратилиши мумкин. Электронлар р-n ўтишнинг электрон бор бўлган қисмига (n-қисмига), тешиклар р-қисмига ўтади. Ташқи р- ва n-соҳаларни бирлаштирувчи электродларда (контактларда) потенциаллар айирмаси ҳосил бўлиб, натижада уланган юкланма қаршилиги орқали электр токи оқа бошлайди.


Р-n ўтишга диффузияланган асосий бўлмаган заряд ташувчилар, потенциал тўсиқ бўлганлиги сабабли, иккига ажратилади. Ортиқча ҳосил бўлган (тўсиқ ёрдамида ажратилган) ва тўпланган, n-соҳадаги электронлар ва р-соҳадаги тешиклар р-n ўтишдаги мавжуд ҳажмий зарядни компенсация қилади, яъни мавжуд бўлган электр майдонига қарама-қарши электр майдонини ҳосил қилади. Ёритилиш туфайли ташқи электродларда потенциаллар айирмаси ҳосил бўлиши билан бирга ёритилмаган р-n ўтишдаги мавжуд потенциал тўсиқнинг ўзгариши рўй беради. Ҳосил бўлган фото-ЭЮК бор бўлган потенциал тўсиқ қийматини камайтиради. Бу эса ўз навбатида қарама-қарши оқимларнинг пайдо бўлишини таъминлайди, яъни электрон қисмдан электронлар оқимини, р-қисмдан тешиклар оқимини ҳосил қилади. Бу оқимлар 

Расм 3. Ёритилмаган р-п ўтишли ярим ўтказгичда энергетик соҳалар структураси (а), электростатик потенциал тақсимоти (б). 2l – ҳажмий заряд соҳасининг кенглини, UE – р- ва п- соҳалар чегарасидаги мувозанат хол учун электростатик потенциал, Eg – ман қилинган соҳа кенглиги, штрихланган чизиқ – мувозанат ҳоли учун Ферми сатҳи.

р-n ўтишга қўйилган электр кучланиши таъсири натижасида туғри йуналишдаги ток билан деярли тенг бўлади. Ёритилиш жараёни бошланган вақтдан бошлаб ортиқча ( мувозанатдагига нисбатан) зарядларнинг тўпланиши (электронларнинг n-соҳада ва тешикларнинг р-соҳада) потенциал тусиқ баландлигини камайтиради, ёки бошқача қилиб айтганда электростатик 

потенциални пасайтиради (3-Расмга қаранг). Бу эса ўз навбатида ташқи юкланмадан оқаётган ток кучини оширади ва қарама-қарши оқимлар ҳосил қилувчи электронлар ва тешиклар оқимини р-n ўтиш орқали ўтишини таъминлайди. Ёруғлик туфайли ҳосил бўлган ортиқча жуфтликлар сони р-n ўтиш ёки ташқи юкланма орқали кетаётган жуфтликлар сонига тенг бўлганда стационар мувозанат ҳосил бўлади. Одатда бу ҳол ёритилиш жараёнининг мингдан бир сонияси давомида рўй беради.


ҚЭ қисқа туташув токи Iкз ни, тушаётган оптик нурланиш зичлиги ва спектрал таркибига боғлиқ ҳолда ўрганиш, элемент тузилмаси ичида бўлаётган ҳар бир нурланиш квантининг электр 

энергиясига айланиш жараёни самарадорлиги ҳақида тасаввур ҳосил қилиш имкониятини беради. Маълум ёруғлик оқими 

зичлиги тушаётган ҚЭ учун қуйидаги тенгламани келтириш мумкин.


 Iкзю(λ) қ Iкзт(λ)/[1-r(λ)] (3)

 бу ерда Iкзт(λ) ва Iкзю(λ) – мос равишда берилган интенсивликдаги ютилган ва тушаётган нурланиш учун ҚЭ қисқа туташув токининг қийматлари, r(λ)- бирламчи қайтиш коэффициенти. Келтирилган уччала катталиклар ҳам бир хил тўлқин узунлиги бўлган ҳол учун тўғридир.

ҚЭ ни таҳлил қилиш ва сифатини баҳолаш учун унинг Iкз токининг спектрал характеристикасини ютилган ҳар бир квант нур учун ҳисоблаш ўта муҳимдир. Бу катталикни Қуёш элементининг эффектив квант чиқиши дейилади ва Qэфф билан белгиланади. Агар Nо – ЯЎ материал сиртининг бирлик юзасига тушаётган квантлар сони бўлса, у ҳолда 

 Qэфф қ Iкз/ Nо (4)

 бўлади, бу ерда Iкз элек/сония да ўлчанади, ва Qэфф элек/квант (фотон) ларда олиниши керак.


ҚЭ эффектив квант чиқиши икки параметрга боғлик бўлиб, у

Qэфф қ βγ (5) 

β-ички фотоэффектнинг квант чиқишидир. Бу катталик ҳар бир ютилган квант учун фотоионизация жараёнида ЯЎ ичида ҳосил 

бўладиган электрон-тешик жуфтликларни кўрсатади. γ – р-п ўтиш потенциал тўсиқнинг ток ташувчиларни йиғиш (жамлаш) коэффициентидир. Бошқачасига айтганда ток ташувчиларнинг ажратиш коэффициенти ҳам дейилади. Бу коэффициент оптик нурланиш ёрдамида ҳосил бўлган умумий жуфтликлардан қанча қисми қисқа туташув токида иштирок этишини кўрсатади. Ташқи ўлчаш асбоби уланган ҳол учун. , βқ1 бўлса, ҳар бир квант битта жуфтлик ҳосил қила олишини кўрсатади.

Ҳар хил тўлқин узунликка эга бўлган оптик нурланиш, материалда ҳар хил чуқурликка кира олади (квантларнинг чуқурликка кириш қобилияти уларнинг энергиясига боғликдир). ЯЎ материалларда ютилган квантлар ҳисобига ҳосил бўлган 

Расм 4.Ҳар хил тўлқин узунликка эга бўлган нурланишнинг кремний асосидаги р-п ўтишга перпендикуляр тушган ҳол учун ҳосил бўлган электрон-тешик жуфтликларининг тақсимланиши. 1- λ қ0,619 мкм, αқ2000 см-1; 2- λ қ0,81 мкм, αқ700 см-1; 3- λ қ0,92 мкм, αқ90 см-1.

электрон-тешик жуфтликлар материалда фазовий тақсимот ҳосил қилади ( 4-Расм га қаранг). 

Ҳосил бўлган жуфтликларнинг кейинги тақдири ЯЎ материалларнинг диффузион йўли узунлигига боғликдир. Агар бу 

параметр катталиги етарлича бўлса, у ҳолда нурланиш туфайли ҳосил бўлган ортиқча асосий бўлмаган заряд ташувчилар фақат 

диффузия жараёни туфайли р-n ўтишга келиб унинг электр майдони орқали ажратилиши мумкин. Оптик нурланишни айлантирилиши жараёнида муҳим ролни электронларнинг диффузия йўли узунлиги ( Lп ) ва р-п ўтиш чуқурлиги (ℓ ) ўйнайди, чунки ҳосил бўлаётган ва ажратилиши керак бўлган жуфтликлар уларга боғлиқдир.


Оптик нурланишнинг ЯЎ материалга тушиш йўналишига қараб р-n ўтиш конструкциясининг икки хили мавжуд ва уларни қуйидаги 5- расмда келтирилган ҳоли учун кўриб ўтамиз.

Расм 5. Ярим ўтказгичли кристаллда р-п ўтишларнинг жойлашиш схемаларига қараб (а) перпендикуляр ва (б) параллел р-п ўтиш текислиги учун оптик нурланишнинг тушиши. Ln, Lp – р- ва п – соҳаларда асосий бўлмаган заряд ташувчиларнинг диффузион узунликлари; ℓ - ярим ўтказгичда нурланишнинг кириш чегараси; штрихланган соҳалар – р- ва п-соҳалардаги металл контактларнинг кўриниши.

1-ҳол. Оптик нурланиш йўналишига р-n ўтиш перпендикуляр жойлашган ҳол. Оптик нурланиш, қалинлиги ℓ га тенг бўлган ЯЎ материалнинг бутунлай охиригача киради.

2-ҳол. Оптик нурланиш йўналишига р-n ўтиш параллел жойлаҳган ҳол. Нурланиш, кенглиги d га тенг бўлган тузилмага тушади.


Перпендикуляр ва параллел жойлашган р-n ўтишлар учун йиғиш (жамлаш) коэффициенти қуйидаги муносабатлар билан аниқланади.


 γ қ ( Lп ҚLр)/ ℓ (6) ва γ ққ ( Lп ҚLр)/d (7)

бу ерда, Ln, Lр – мос равишда электронлар ва тешикларнинг диффузия йўли узунлиги.


Биринчи қарашда р-n ўтишнинг параллел жойлашиши афзалроқ кўринади. Чунки ҳосил бўлган заряд жуфтликларини

тўлалигича йиғиш ва ажратиш учун ЯЎ материал қалинлигига ва р-n ўтишга нисбатан уларнинг тақсимланиши муҳимдир. ЯЎ ичида жуфтликларнинг материал чуқурлигига нисбатан бир текис ҳосил бўлиши уларнинг р-n ўтиш томон диффузия ҳодисаси орқали ажратилиш жараёни учун ўта муҳимдир. Шунинг учун, кўп р-n ўтишларга эга бўлган ҚЭ ларда, уларнинг р-п ўтишлари тушаётган оптик нурланишга параллел жойлаштирилади. Оптик нурланишнинг узун тўлқинли қисмида, бу конструкция заряд ташувчиларни йиғишнинг юқори самарадорлигига эга бўлади, ҳамда бир бирлик юзадан катта миқдордаги фото-ЭЮК олишга имкон яратади.

Такидлаш лозимки, нисбатан кичкина ўлчамли параллел жойлашган р-n ўтишларга эга бўлган микро ҚЭ ларида рекомбинация ҳодисасининг перпендикуляр жойлашган р-n ўтишларга нисбатан катталиги назарий ва амалий жиҳатдан аниқланди. Шунинг учун, бу турдаги ҚЭ нинг қуёш нурланишига қаратилган юзасида қисқа тўлқинли нурларнинг спектрал эффективлигини ошириш учун, қўшимча киришмалар киритилган тескари типдаги ўтказувчанликка эга бўлган қўшимча юпқа қатлам ҳосил қилиш мақсадга мувофиқдир. Яъни, яна қисман перпендикуляр конструкция элементига қайтиш мақсадга мувофиқдир.


Параллел жойлашган р-n ўтишли ҚЭ ларида ҳосил бўлган электрон-тешик жуфтликлар концентрацияси (М) материал юзасидан ичкарисига қараб ўзгаради. Перпендикуляр жойлашган р-n ўтишли ҚЭ конструкцияси учун эса n-турдаги материал учун ҳам р-турдаги учун ҳам ҳосил бўлаётган жуфтликларнинг аксарияти р-n ўтишга яқин жойда ҳосил бўлади. Ҳосил бўладиган электрон-тешик жуфтликлар бирлик чуқурликда қуйидаги тенглама орқали аниқланади.





M қ Nо α exp(-αℓ) (8) 

бу ерда, Nо-бир бирлик юзага тушаётган квантлар сони. Жуфтликлар сони, ичкарига қараб камайиб боради. Уларнинг сонини ЯЎ материалда ютилиши мумкин бўлган соҳада α (Е) ни аниқлаш мумкин. Кремний учун натижаси, бир неча қийматга эга бўлган тўлқин узунликларидаги ҳисоблашлар n- ва р-турдаги материаллардаги заряд ташувчиларнинг диффузион узунликлари соҳаларини, р-п ўтиш перпендикуляр бўлган ҳол учун заряд ташувчилар жамлаш жараёнини баҳолаш имконини беради.


Қуёш элементларининг планар конструкцияси ( оптик нурланиш тузилма юзасига перпендикуляр тушган ҳол) ҚЭ технологиясида ва уларни амалий ишлатишдаги асосий конструкциядир. Бундай ҚЭ ҳар хил ЯЎ материаллар асосида ишлаб чиқилди .Юқорида келтирилган таҳлиллар асосида юқори самарали оптималлашган конструкциялар ишлаб чиқилди. Аммо ҳар қандай материал учун ҳам уларга қўйиладиган, юқорида келтирилган, асосий талаблар сақлаб қолиниши кераклиги аниқланди. γ ва Iкз ни ошириш учун р-n ўтишнинг иккала томонида ҳам албатта диффузион узунликни ошириш мақсадга мувофиқдир. Буни амалга ошириш учун керакли материал танлаш ва р-n ўтишни технологик тайёрлаш жараёнида диффузион узунликни камаймаслигига ҳаракат қилиш керак. Агар унинг камайиши аниқ бўлса уни ҳисобга олиш зарурдир. Агар Ld ни фронтал сиртда ошириш имконияти бўлмаса, у ҳолда фронтал сирт 

қалинлигини Lp>>ℓ га амал қилган ҳолда олиш керак. Шу асосда база параметрларини танлаш зарурдир.

1.2.4. Қуёш элементлари вольт-ампер характеристикаси


Қуёш элементларининг асосий характеристикаси ҳисобланган, вольт-ампер характеристика (ВАХ) ва спектрал сезгирлик ЯЎ материалларнинг оптик ва электрофизик хусусиятларига боғликдир.


ҚЭ ВАХ р-n ўтишли ЯЎ диоднинг ВАХ идан янги Iф ҳаднинг пайдо бўлиши билан фарқ қилади. Iф – оптик нурланиш таъсирида қуёш элементида генерация бўлган токдир. Агар Id – 

диод орқали оқаётган ток ва I – ташқи юкланма орқали оқаётган ток бўлса, у ҳолда,


Iф қ Id Қ I (9) ва Id қ Iо(exp (qU/kT) – 1) (10)

Бу ерда, Iо – р-n ўтишнинг тескари йўналишдаги тўйиниш токи, q – электрон заряди, Т – мутлақ ҳарорат, к – Больцман доимийлиги, U – кучланиш.


Қаршилиги чексиз бўлган очиқ занжир ҳоли учун, яъни Iқ0 да, юқоридаги тенгламадан 

 Uхх қ ln(Iф/Iо Қ1) kT/q (11)

 келиб чиқади. Расм 6.да R п ва Rш нинг турли хил қийматларида ҚЭ ВАХ нинг кўринишлари (а) ва R п нинг Rш қ ∞ даги қийматлари (б) келтирилган. 

Амалда Қуёш элементларида кетма-кетлик қаршилигини ташкил қилувчилар бу контактларни ташкил қилувчи қатламлар қаршилиги, алоҳида р- ва n-соҳалар қаршилиги, металл-ярим ўтказгич орасидаги ўтиш соҳалари қаршилиги, шунт қаршилиги ва ҳоказолардир. Бу қаршиликларни ва р-n ўтишдаги рекомбинацион йўқотишларни ҳисобга

Расм 6. ҚЭ ВАХ нинг кўринишлари (а) ва R п нинг Rш қ ∞ даги қийматлари (б);1- Rш қ 100 Ом; 4- R пқ 0, Rш қ ∞; 5- 11 - R пқ 0; 1; 2; 3,5; 5; 10; ва 20 Ом R пқ5 Ом, Rш қ 100 Ом; 2 - R пқ5 Ом, Rш қ ∞; 3- R пқ 0, 

Расм 7 . Қуёш элементининг эквивалент (а) ва ўлчаш (б) схемалари

олиб ВАХ ни мураккаброқ кўринишда ифода этиш мумкин, яъни


ℓn(I Қ Iф)/Iо – {(U – IR)/Iо Rш Қ 1} қ q (U – Irn)/AkT (12)

Киритилган коэффициент А, амалдаги асбобнинг идеал асбобга нисбатан яқинлик даражасини кўрсатади. Бу тенгламани амалиётга яқин қилиб қуйидагича ёзиш мумкин.

 
I қ Iф - Iо {exp q(U Қ IR) /AkT – 1} – (U Қ IR)/Rш (13)
Бу тенглама асосида олинган айрим ҳисоб-китоб натижалари 6-расмда ва қуёш элементининг эквивалент ҳамда ўлчаш схемаси 7- расмда берилган.


Қуёш элементининг бирлик юзасидан олинаётган қувват Р ни қуйидаги тенгламадан баҳолаш мумкин.





P қ (Iн Uн) қ ξ Iкз Uхх (14)

 бу ерда, ξ – вольт-ампер характеристиканинг тўлдириш коэффициенти, яъни ВАХ шаклининг тўғри тўртбурчакка қай даражада яқинлигини кўрсатади. Тўлдириш коэффициенти ҳозирги замон ҚЭ ларида ( кремний ва галлий арсениди асосидаги элементларда) 0,8 ва ундан каттадир. Кетма-кетлик ва шунт қаршилиги таъсирини 6- расмдан ВАХ га таъсирини кўриб ўтайлик. Расмдан кўринадики шунт қаршилиги Rш ни чексизликдан 100 Ом гача камайиши ВАХ шаклига ва ҚЭ нинг чиқиш қуввати Рв га деярли таъсири этмайди. Ҳолбуки, Rп нинг 1 Ом дан 5 Ом гача ўзгариши, ВАХ шаклини кескин ёмонлашишига ва чиқиш қуввати Рв нисбатан камайишига олиб келади. 

Расм 8. Атмосферадан ташқари ҳолдаги Қуёш нурланиши учун ўлчанган ҳозирги замон кремний асосидаги ҚЭ нинг типик вольт-ампер характеристикаси. 1 – ёруғлик таъсиридаги; 2 – қоронғиликдаги ҳолатлар.


ҚЭ ВАХ нинг ёруғлик ва қоронғиликдаги хусусиятларини аниқроқ таҳлил қилиш мумкин. Одатда кучланиш даражасига қараб р-n ўтишдан ўтаётган тескари тўйиниш токининг ўтиш механизми ўзгаради. Бу ток одатда иккита токнинг йиғиндисидан иборат, яъни


I қ Iо1 [exp( qU/AkT) - 1] Қ Iо2 [exp(qU/AkT) - 1] – Iф (15)

Бу ерда, Iо1 – юпқа р-n ўтиш орқали диффузион механизм воситасида оқаётган ток, Iо2-, эса А қ 2 га тенг бўлганда ҳол учун 

р-n ўтиш соҳасида рекомбинация ҳодисаси учун тескари тўйиниш токи. Қуёш элементларининг қоронғилик ва ёруғликда ўлчанган ВАХ асосида уларнинг айрим параметрларини аниқлаш мумкин. Булар жумласига Iо, Rп, Rш, А параметрлар киради. Қуйидаги келтирилган 8- расмда АМ 0 шароитида ва қоронғиликда олинган ҚЭ нинг типик ВАХ лари келтирилган. Биринчи квадрантдаги ёруғлик шароитида олинган ВАХ ва унинг тўртинчи квадрантдаги давоми тўғри чизиқлидир. Бу тўғри чизиқнинг токлар ўқига қиялиги ҚЭ нинг кетма-кетлик қаршилигини белгилайди:




Rп қ ΔUпр/Δiпр (16),

бу ерда, ΔUпр/Δiпр қийматининг Uхх га яқин соҳасидаги ўзгариши олинади. Келтирилган характеристиканинг биринчи квадрантдаги қисми ва унинг иккинчи квадрантдаги давоми тўғри чизиқдир. Унинг кучланишлар ўқига оғмаси ҚЭ даги шунт қаршилиги Rш ни қийматини белгилайди, яъни




Rш қ ΔU'пр/ ΔI'пр (17) 

бу ерда ΔU'пр ва ΔI'пр лар қийматлари қисқа туташув токи Iкз га яқин соҳадаги ўзгариши олинади.


Ёруғликда олинган ВАХ нинг қисқа туташув токи Iкз атрофидаги тўғри чизиқ қиялигини ўзгартирилиши қийин бўлганлиги учун, шунт қаршилиги Rш қоронғиликда олинган ВАХ нинг қиялигидан аниқланади ( иккинчи квадрант штрих чизиқ), яъни 

 Rш қ ΔUобр/ ΔIобр (18)


Қоронғиликда олинган характеристика ёрдамида тескари тўйиниш токи Iо ни аниқлаш мумкин. Қуёш элементлари р-n ўтиши иш режимида тўғри йўналишда уланган бўлади, яъни оптик нурланиши таъсири натижасида мувозанатда бўлмаган заряд ташувчиларнинг р-n ўтишга иккала томондан ҳосил бўлиши, бу

 р-n ўтишнинг тўғри йўналишда уланганлигини кўрсатади. Шунинг учун, тескари тўйиниш токи Iо ва идеалланиш коэффициенти А нинг тўғри йўналишдаги қоронғиликда ёки ёруғликда ўлчанган ВАХ дан топиш мақсадга мувофиқдир. Қоронғиликда олинган ВАХ га таалуқли диод тенгламасини бошқача кўринишда қуйидагича ёзиш мумкин.



ℓn(Iд Қ Iо) қ ln Iо Қ qU/AkT (19)

 бу тенглама ҳисоб-китоб учун токнинг қиймати катта бўлган Iд >> Iо шароитда ишлатилиши ва тескари тўйиниш токи рекомбинацион механизм асосида р-n ўтиш орқали ўтадиган ҳоли учун ишлатилиши мумкин. ҚЭ нинг тўғри йўналишда ўлчанган ВАХ (катта ток ва кучланишлар учун) асосида ln Iо қ f(U) функциясини чизиш мумкин. Бу тенглама қиялигининг тангенси q/AkT га тенг бўлади.Унинг ордината ўқида кесган кесмаси ln Iо нинг қийматини беради.


ҚЭ реал ишлашига яқин шароитда Iо ва А нинг қийматини аниқлашнинг яна бир усули мавжуд. Бунинг учун ёруғлик оқими зичлигининг ҳеч бўлмаганда икки хил қийматида имитатор ёрдамида ҚЭ нинг ВАХ ўлчанади. Кетма-кетлик қаршилиги Rп учун кучланишлар пасайиши ва р-n ўтиш соҳасида рекомбинация бўлиши жараёни учун юқоридаги тенгламани келтирамиз, яъни


I қ Iо[exp{q(U-IRп)/AkT} - 1] – Iф (20)

Салт юриш режимида I қ 0, U қ Uхх бўлгани учун, Rп қ 0 ва у ҳолда Iф қ Iкз деб олиш мумкин. У ҳолда


 ℓn(Iкз Қ Iо) қ ln Iо Қ qUxx/AkT (21)

Бу тенгламани қўллаш учун эталонли ҚЭ ёрдамида ҳар бир янги оптик нурланиш оқими зичлигига тўғри келадиган Iкз қ f(E) 

тенгламанинг чизиқли қийматлари топилади ва ундан Iкз ва Uхх аниқланади. Тангенс бурчагидан q/AkT нинг қиймати топилади ва унинг ордината ўқи билан кесишадиган кесмасидан ln Iо нинг қиймати аниқланади.

1.2.5. Қуёш элементларини ташкил қилувчи тузилмаларнинг хусусиятларини ўрганиш


Юқорида келтирилган қонуниятлар шуни кўрсатадики, ҳар бир жараённинг самарадорлиги ЯЎ материалнинг оптик ва электрофизик хусусиятларига (тузилма сиртидан ёруғликнинг қайтишига, фотоионизация ҳодисасининг квант чиқишига, асосий бўлмаган заряд ташувчиларнинг диффузион йўлининг узунлиги Lп га, асосий ютилиш чегарасининг спектрал ҳолатига ва ҳоказоларга), р-n ўтишнинг характеристикасига (электр токининг ўтказиш механизмига, потенциал тўсикнинг катталигига, хажмий заряд соҳасининг кенглигига), геометрик факторга (база материалининг диффузион йўли узунлиги ва база қалинлиги орасидаги муносабатга, яъни Lп ва ℓ га), ҳамда n- ва р-соҳалардаги ЯЎ материалнинг легирланиш даражасига боғликдир. Бундан ташқари кетма-кетлик қаршилиги Rп нинг ВАХ шаклига ва қувват P га таъсирини аниқлаш зарурдир. Ўз навбатида кетма-кетлик қаршилигининг қиймати уни ташкил қилувчи қисмлар қаршиликлари ва контакт қатламларининг геометрик жойлашуви билан ҳам аниқланади. Бир-бирига қарама-қарши бўлган талабларни компромисс техник ечимларга келтириш натижасида тушаётган ёруғлик нурланишига перпендикуляр жойлашган р-n ўтишли ҚЭ конструкцияси танлаб олинган. Ҳозирги замонда айрим қўшимчалар киритилган ҳолда (тортувчи электр майдони киритилиши, орқа томондаги контактга изотип тўсиқлар олиш, бутун қопламали контактни тўрсимон контактга алмаштириш, сиртқи юзани текстуралаш, орқа томонга акслантирувчи қопламалар ясаш) юқоридаги конструкция сақлаб қолинган.


Қуёш элементини самарадорлигини ошириш мақсадида унинг фронтал ёруғликни қабул қилувчи томонига радиацион-ҳимоя қопламаси, ҳароратни бошқарувчи ва юзани

 тиниқлаштирувчи қопламалар ҳосил қилинади. Қуёш элементининг ишлаши жараёнида бу қопламалар материал ичига кирувчи нурланиш миқдорини кўпайтиради, ортиқча иссиқликни нурлантириш ҳисобига камайтиради. Бундан ташқари қопламалар Ерда ноқулай иқлим шароитларида ва коинотда уларни радиациядан ҳимоя қилади.


Қуёш элементи фронтал, оптик нурланишга қаратилган юзасини, одатда фосфор атомлари киритилган кремнийнинг юпқа қатламидан тайёрланади ва уни 10²º см-³ гача ва ундан ҳам кўпроқ даражагача легирлашади.

Элементнинг базасига эса бор киришмаси 1015 - 1016 смˉ³ даражагача киритилади. ҚЭ нинг оптик нурланишга қаратилган 

фронтал сиртини 5-7 % гача эгаллаган ҳар хил топологияли тўрсимон контакт билан қопланади. Элементнинг орқа сиртининг юзаси эса бутунлай қоплама ёки тўрсимон қоплама билан қопланади.

 
Р-n ўтишдан электр майдони воситасида ажратилаётган асосий бўлмаган заряд ташувчилар ташқи занжирга ўтиши керак. ЯЎ материал фронтал сиртида (n-тур қопламада) зарядлар қоплама бўйлаб ҳаракатланса, қуёш элементи базасида (р-типдаги материалда) уларнинг ҳаракати перпендикуляр йўналишда бўлади. Ўта легирланган фронтал қатламда асосий бўлмаган заряд ташувчиларнинг диффузион йўли узунлиги 0,2-0,6 мкм ни ташкил этади. Элемент базасида эса бу катталик 100-250 мкм гача боради ва уларнинг қийматлари зарядлар концентрацияси ва ҚЭ тайёрлаш жараёнида бажариладиган технологик операцияларнинг режимига боғлик бўлади.

Айтиш жоизки, қуёш элементларини тайёрлаш жараёнида бажариладиган технологик операциялар давомида ЯЎ материалда керак бўлмаган, назорат қилиб бўлмайдиган киришмалар ва рекомбинация марказлари пайдо бўлиши натижасида унинг дастлабки параметрлари ўзгаради. Шунинг учун, ЯЎ материал параметрларини қуёш элементлари тайёрлаш жараёни охирида турли хил воситалар билан қайтадан ўлчаш мақсадга мувофиқдир.

Легирланган фронтал қатламда диффузион узунлик қийматининг нисбатан камлиги р-n ўтишни саёзроқ қилишни талаб қилади (ҳозирги замон ҚЭ ларида фронтал қатлам қалинлигини 0,3-0,5 мкм қилиб олинади). Аммо, ҚЭ га тушаётган Қуёш нурланишининг асосий қисмидан фойдаланиш учун, яъни hν>Eg бажарилиши учун, қуёш элементи базаси қалинлигини 200 мкм дан кам бўлмаслиги талаб қилинади. Бундай қалинликдаги кремний пластиналари нисбатан механик ишлов беришга яроқли бўлиши билан бирга, уларда нурланишнинг 93-95 % гача қисми ютилиши мумкин. База соҳасининг қаршилиги унча катта қийматда бўлмайди, чунки ток қалин базага перпендикуляр равишда ўтади. 

Тайёрланадиган омик контактнинг биринчи қатлами алюминийдан қилинади. Алюминий р-материалда киришма бўлгани учун, у кремнийга яхши омик контакт беради ва кейин унинг устига Ti, Pd, Ag ёки Ni ва керакли припой қотишмаси қопланади.

Қуёш элементининг фронтал n-қатламининг қаршилиги нисбатан катта бўлиб 50-100 Ом/□ гача бориши мумкин. Бундай қаршиликни енгиш учун юқорида кўрсатилган материаллардан бирин кетин қатламлар ўтқазилади. Бу технологик жараёнлар ўтказилишида фронтал юпқа қатламни электрик тешилишини олдини олиниши талаб қилинади.

Илмий тадқиқотлар шуни кўрсатадики, агар фронтал юпқа қатламга
 контакт материали дастлаб бутун сиртга қоплама сифатида олиниб, кейин маълум шаклли расмни фотолитографик жараён воситаси билан химик емириш орқали бажарилса, фронтал юзада кўплаб микро тешилган худудлар пайдо бўлар экан. Бу эса ўз навбатида, шунт қаршилигини камайтириб тескари тўйиниш токи Iо ни ошириб юборар экан. Шунинг учун фронтал контактлар топологиясини ниқоб орқали ёки фотолитографик жараённи контакт олинишидан олдин ўтказилиши талаб қилинади.

Юзаси 2 х 2 см2 бўлган ҚЭ фронтал сиртининг қатлам қаршилиги 50 дан 100 Ом/□ гача бўлса, унга бир дона кенглиги 0,5-1 мм ли коллектор (йиғувчи) йўлкаси ва 6 тадан 12 гача ундан чиқувчи кенглиги 0,05-0,1 мм бўлган йулкачалар ўтқазилади. Натижада кетма-кетлик қаршилиги Rп ни 0,15-0,2 Ом гача камайтириш мумкин бўлади. Аммо, саёз р-п ўтишлар тайёрланганда (мисол, ℓ қ0,15-0,4 мкм) фронтал қатлам қаршилиги 500 Ом/□ гача ортиши мумкин, у ҳолда 4 см² юзали қуёш элементида йўлкачалар сонини 60 гача кўпайтирилади. Йўлкачалар кенглигини 15-20 мкм қилиниб, электрохимик қайта ўстиришлар воситасида контакт қалинлиги 3-5 мкм гача етказилади. Агар ҳисоб китоб аниқ бўлиб, технологик жараёнлар мукаммал бажарилса, қуёш элементининг ВАХ кескин яхшиланади.

1.2.6. Қуёш элементларини тайёрлаш учун керак бўладиган оптимал параметрли ярим ўтказгичли материаллар

Қуёш элементлари яратишнинг дастлабки даврларида Қуёш нурланишининг спектри максимумига қиёслаб, оптимал материал сифатида ман қилинган соҳасининг кенглиги 2 эВ бўлган ЯЎ материал олинган. Кейинчалик эса, шу нарса аниқландики, фотоактив квантлар сонини ошириш ва қисқа туташув токининг ўсиши учун ман қилинган соҳа кенглиги Eg нинг қиймати 2 эВ дан кичик бўлиши керак экан. Аммо бу ҳолат учун генерация қилинаётган фото-ЭЮК нинг қиймати нисбатан камайиши аниқ, чунки р-n ўтишдаги потенциал тўсиқ қиймати пасаяди.

Кейинчалик варизон (ман қилинган соҳа қийматини ўзгартириш имконияти мавжуд бўлган материаллар) ЯЎ материалларни ҚЭ тайёрлашда ишлатилиши имконияти пайдо бўлганида, уларни тадбиқ қилишнинг 2 тури таклиф қилинди. 

1.Бевосита гетероўтишларни қўллаш. 

2. Ман қилинган соҳаси қиймати база материали ман қилинган соҳаси қийматидан катта бўлган ЯЎ қатламни кенг соҳали дарча сифатида қуллаш.

База сифатида қулланилиши керак бўлган материалнинг ҚЭ хусусиятларига таъсири туғрисида икки хил қарама-қарши нуқтаи назар мавжуд. ҚЭ Ф.И.К. нинг база материали ман қилинган соҳаси кенглигига жиддий боғликлигини асослаш учун элемент ВАХ ни таҳлил қилиш ва унга тушаётган оптик нурланиш спектри таъсирини ўрганиш зарур.

1956 йил Ж.Лоферский томонидан Ер шароитидаги Қуёш нурланиши спектри учун юқорида талаб қилинган назарий ҳисоб - китоб бажарилди. Ҳар хил оптималлашган материалдан тайёрланган ҚЭ учун оптик ва фотоэлектрик йўқотишларнинг қиймати баҳоланди. Бундай намуналарнинг натижалари қуйидаги 9- расмда кўрсатилган.

Расмдан шу нарса кўринадики, кремний материали асосидаги қуёш элементлари фойдали иш коэффициентидан каттароқ Ф.И.К. олиш имконияти, ман қилинган соҳаси 1,1-1,6 эВ интервалида бўлган ЯЎ материалларида мавжуд. Максимал фотоэлектрик самарадорлик олиш (максимал Ф.И.К.) учун ҚЭ ВАХ га тегишли бўлган А ва Iо параметрлар ёрдамида аниқланадиган тескари тўйиниш токининг р-п ўтиш орқали ўтиш механизмини аниқлаш ўта муҳимдир. ЯЎ материалнинг қуёш нурланиши фотоактив ютилишининг спектрал соҳасини кенгайтиришга нисбатан, р-n ўтишнинг юқорида қайд этилган параметрларини мукаммаллаштириш самарадорликни оширишга имкони кўпроқдир. Гомоген ЯЎ материал асосидаги р-n ўтишли қуёш элементларда р-n ўтиш одатда ёруғлик таъсирида унинг иккала томонида ҳосил бўлган ортиқча асосий бўлмаган заряд ташувчиларни ажратади ва йиғади.

Расм 9. Ҳар хил материал асосидаги қуёш элементлари фойдали иш коэффициентининг ярим ўтказгичли кристалл ман қилинган соҳа кенглигига боғланиши.

Қуёш элементининг эффектив квант чиқиши Qэфф ва йиғиш коэффициенти γ амалда бир хил катталикдир, шунинг учун бу икки катталикни бир хил белгида ёзамиз ва уни йиғиш коэффициенти Q деб атаймиз. Бу физик катталик, р-n ўтиш орқали ўтган ва ажратилган ортиқча заряд ташувчиларнинг оптик нурланиш воситасида ҳосил қилинган электрон-тешик жуфтликлар сонига, нисбатидир. Q худди р-n ўтиш орқали ўтаётган токлардек, р- ва n-соҳалар йиғиш коэффициентларининг йиғиндисига тенг бўлади, яъни 

Q қ Qn Қ Qp қ Iкз/(1-r)qNе, 

бу ерда Iкз р- ва п-соҳалардаги электрон ва тешиклар токларининг йиғиндисидир. ЯЎ материал ичига кирган қуёш нурланиши фотонлари тақсимоти Nе, материал учун белгиланган α(λ) орқали ҳисобланади. Шундай ҳисоб-китоблар натижаси, кремний материали учун қуйидаги 10 - расмда келтирилган.

Расм.10 Нурланишнинг хар хил тўлқин узунликлари учун кремнийдаги ℓ чуқурликкача етиб борган фотонларнинг нисбий қиймати.

1 – 0,5 мкм; 2 – 0,7 мкм; 3 – 0,8 мкм; 4 – 0,9 мкм; 5 – 0,95; 6 – 1,0 мкм; 

7 - !,05 мкм; 8 – 1,1 мкм.

Қуёш элементлар тайёрланадиган материалнинг турли чуқурликдаги қатламларидан заряд ташувчиларнинг йиғилишини нисбий баҳолаш учун, кремнийга тушаётган оптик нурланишнинг тўлқин узунликларига қараб нисбатан кириш қобилияти (1/ά) хақидаги маълумотлар қуйидаги жадвалда келтирилган (ά қ 4πκ). 

	 λ 
	0,45 
	0,5 
	0,56 
	0,6 
	0,65 
	0,7 
	0,75

	1/α
	0,4 
	0,89 
	1,61 
	2,12 
	3,06 
	4,33 
	6,14

	λ
	0,80 
	0,85 
	0,90 
	0,95 
	1,05 
	1,10
	


	1/α
	8,90 
	14,0 
	24
	63
	2000
	4000
	


Р-n ўтиш орқали оқаётган диффузион ток (қисқа туташув токининг ташкил этувчиси), киришмаларнинг р-тип материалдан қилинган базадаги тақсимоти бир текис ва тортувчи электр майдони мавжуд бўлмаган ҳолати учун 

 Iкз қ q άLп Nо(-ά ℓп/(1 Қ άℓп) (22)

Агар база n-тип ўтказувчанликка эга бўлса, тенгламадаги Lп, Lр га алмашади. Бу тенглама ёрдамида ҚЭ базасидаги диффузион узунликларнинг оддий ва ҳақиқатга яқин қийматини аниқлаш усулини топиш мумкин. Қисқа туташув токи Iкз ва йиғиш коэффициенти Q нинг узун тўлқинли қисми ўзгаришининг (~1 мкм атрофидаги) легирланган қатламдаги ютилишини ҳисобга олмаслик мумкин, ва натижада Iкз ва Q нинг қиймати элемент базасидаги уларнинг қийматлари билан аниқланади. Шунинг учун, йиғиш коэффициентининг спектрал боғланишини қуйидагича ифодалаш мумкин.

 Q(λ) қ αLп exp(-ά ℓп/(1 Қ άℓп) (23)

Ҳозирги замон ҚЭ учун ℓп ≈0,15-0,5 мкм ва λқ1 мкм да Αқ 80 см -1 бўлгани учун, exp(-αℓп) нинг қиймати 1 га яқин бўлади. Натижада юқоридаги тенглама янада соддалашиб Lп қ Q(λ)/ α[1 - Q(λ)] 

кўринишни олади. ҚЭ нинг қисқа туташув токини ва аксланиш коэффициенти r нинг λ қ 1 мкм даги ва Nе ни қийматини (юқоридаги расмдан ) билган ҳолда Q нинг λ қ 1 мкм бўлгандаги қийматини ёки Lп ни топиш мумкин. Агар ҳисоб-китоб 3 та бир-бирига яқин қийматдаги тўлқин узунликлари учун олиб борилса ( Масалан, λ қ 0,95 мкм, 1,0 мкм, 1,05 мкм ларда) ва Lп нинг учта қийматидан ўртачаси олинса аниқлаш ҳақиқатга яқинроқ бўлади. Агар ҚЭ нинг базасида ёки фронтал қатламида элемент самарадорлигини оши риш учун тортувчи электр майдонлар ҳосил қилинган бўлса, Lп нинг қиймати қатлам қалинлиги бўйича ўзгарувчан характерга эга бўлади ва уни аниқлаш қийинроқ бўлади.


Сўнгги вақтларда дифузион узунликни ҳисоблашнинг ва тажрибавий ўлчашнинг оддий усуллари ишлаб чиқилмоқда. Фронтал қатламда асосий бўлмаган заряд ташувчиларнинг қийматини ҳисоблаш усулларидан бири (ℓ/L ни ўлчашдир) таққослаш усулидир, яъни агар аввалроқ ℓ аниқланган бўлса, Q нинг қисқа тўлқинли қисми учун тажрибавий аниқланган ва ҳисоб- китоб қилинган қийматлари таққосланади. Р-n ўтиш чуқурлигини аниқ баҳолаш усуллари мавжуд бўлиб, улар қаторига анодлаш, шар ва қийшиқ шлиф ёрдамида аниқлаш усуллари киради. Йиғиш коэффициенти Q нинг маълум қисмини алоҳида таҳлил қилиш асосида (спектрнинг қисқа тўлқин узунлигидаги қисмида), агар диффузия коэффициенти D аниқланган бўлса, S/D нинг қийматини топиш мумкин. Кейин рекомбинация доимийси S ни аниқлаб, ℓ ни фронтал қатлам қалинлиги ўрнига қуйиб Lр ни ҳисоблаб топиш мумкин. Яна бир усул бу спектрал сезгирликнинг максимал қийматидан р-n ўтиш чуқурлигини ва Lп ни топишдир.

1.3. ҚУЁШ ЭЛЕМЕНТИНИНГ ФОЙДАЛИ ИШ КОЭФФИЦИЕНТИ

1.3.1. Қуёш элементининг фойдали иш коэффициенти тушунчаси


Қуёш элементи фойдали иш коэффициенти деб, қуёш элементи ишлаб чиқарган энергиясининг, элемент юзига тушаётган нурланиш энергиясининг нисбатига айтилади. 

Қуёш элементи ва қуёш батареясининг фойдали иш коэффициентини (Ф.И.К.) аниқлаш учун тушаётган оптик нурланиш энергиясининг миқдорини ва элемент ёки батарея ишлаб чиқарган электр энергиясининг миқдорини билиш зарур. Ф.И.К.ни аниқлаш учун қуйида келтирилган масалаларни ечиш керак бўлади.

1. Қуёш нурланиши атмосфера ҳолатига ва унинг вақт давомида тез ўзгаришига олиб келганлиги учун, унинг спектрал таркибини ва қувватини аниқ ўлчаш.

2. Биринчи пунктни ҳисобга олган ҳолда Қуёш характеристикасини қайтара оладиган имитаторлар (қуёшдан 

тарқалаётган оптик нурларига ўхшаш нурлар пайдо қила оладиган қурилмалар) тайёрлаш. 

3. Имитаторларда таққослаш учун ишлатиладиган ҚЭ, параметрлари вақт давомида стабил ўзгармайдиган, керакли спектрал сезгирликка ва диапазонга эга бўлиши керак.

4.  Қуёш элементлари ва батареяларининг электрик параметрларини ўлчаш давомида ўлчов асбобларининг кетма-кетлик қаршилигининг таъсирини ҳисобга олиш зарур.

Хулоса қилиб айтганда, қуёш элементлари ва батареяларининг Ф.И.К.ни аниқлаш бу мураккаб комплекс масала бўлиб, уни алоҳида ўрганиш лозим бўлади.

Қуёш элементларининг асосий ўлчанадиган параметри бу оптик нурланиш тушиш давомида юкланма уланганида ўлчанадиган вольт-ампер характеристикасидир. Бу характеристикани ўлчаш натижасида керакли бўлган қуйида келтирилган параметрлар топилади;

1. ҚЭ ишлаб чиқараётган қувват P қ Uopt Iopt ни ҳисоблаб топиш,

2. Салт юриш кучланишининг ўлчанган (Uxx) қийматига асосан, ЯЎ материал ман қилинган соҳасининг тузилмада ишлатиш самарадорлигини аниқлаш мумкин,

3. Элементнинг қисқа туташув токи ва тўлдириш коэффициенти (Iкз ва ξ ) асосида тузилмадаги оптик ва фотоэлектрик йуқотишлар аниқлаш,

4.  Қуёш элементи Ф.И.К.ни η қ Iкз Uхх 100%/Eпад S ни аниқлаш мумкин (S-КЭ юзаси, см2 ларда олинади).

Қуёш элементи фойдали иш коэффициентини аниқланиш даражаси элементга тушаётган оптик нурланишнинг энергиясини аниқ ўлчашга боғлик. Элементга тушаётган нурланиш энергиясини аниқлаш усулларидан бири олдиндан даражаланган эталон ҚЭ параметрларини ўлчашдир.

Эталон учун мулжалланган ҚЭ ни градуировка қилиш учун қисқа туташув токи Iкз нинг абсолют қийматини топиш керак. Бунинг учун мутлақ спектрал сезгирликни стандарт атмосферадан ташқари учун ёки Ер шароити учун нурланиш спектрига қайта ҳисоблаш керак. Қуёш элементи, батареяси параметрини ўлчашни лаборатория шаритида, Ер ва коинот шароитларида ўлчаш усуллари мавжуд.

1.3.2. Қуёш нурланиши имитаторлари

Идеал ҳолатда қуёш нурланиши имитаторлари (ҚНИ) – бу қуёш нурланишининг ҳамма хусусиятларига жуда яқин хусусиятли нурланишлар ҳосил қила олиши лозим бўлган асбоб бўлиб, бундай хусусиятларга нурларнинг параллеллиги, вақт орасидаги стабиллиги, ёритилганликнинг бир текислилиги, нурланиш оқимининг зичлиги, спектрал таркиби киради. Бундай асбоблар жуда қиммат ва мураккаб тузилишга эгадир, улардаги оптик нурланишнинг ва оқимнинг параметрлари қуёшникидан фарқ қилади. Айрим ҳолларда ҚНИ махсус ҳолда лойиҳаланади ва тайёрланади.

Энг содда, параметрлари нисбатан стабил ишлаб чиқариш шароити учун мослашган, ҚНИ асосан вольфрамли чўғланиш лампалар асосида тайёрланади. Кўзгули ёки нисбатан хира акслантиргичлар билан таъминланиб, улар қуёш батареялари (ҚБ) юзаларини ҳисобга олган ҳолда ёритилганликни бошқариш имкониятига эга бўлади. Вольфрамли чўғланувчи лампалар нурланишининг нисбатан ИҚ нурланиши кўпроқ бўлгани учун, ўлчаш жараёнида ҚЭ ва батареяларини исишига олиб келади. Шунинг учун, кўпинча лампа ва ҚЭ лари орасига ИҚ нурланишни қисман қирқадиган фильтрлар қуйилади. Бу фильтрлар асосан шаффоф пластинага (мисол учун шишага) ўтказилган ITO (индий ва қалай оксиди аралашмаси) қатламларидан тайёрланган.

Чўғланувчи лампа оптик нурланишининг ИҚ қисмини камайтиришнинг бошқа усули бу иссиқликни ютувчи фильтрларни ишлатишдир. Бу фильтрлар қалинлиги 20-40 мм ли сув қуйилган шаффоф идишлардир. Оддатда ўлчаш жараёнида бу сувли фильтрни ўзини совутиш учун радиатор қурилмаси ёки бевосита оқувчи сув ишлатилади.

Нисбатан катта ўлчамли қуёш батареяларининг кўп сонли гуруҳлари параметрларини ўлчаш учун ҚНИ лар импульсли ксенон лампалар асосида тайёрланади. Бу қурилмалар оптик қисмларсиз ишлайди. Бир текис ёритилганликка эришиш учун лампалар ҚБ ларидан кераклича узокда жойлаштирилиши мумкин. Оптик спектрни стандарт спектрга яқинлаштириш учун интерференцион ёки баъзан сувли фильтрлар ишлатилади. Импульсли ксенон лампалар асосидаги ҚНИ лардан фойдаланилганда улар исимайди, ва ҳарорати уй ҳароратига яқинлигича қолади.

Махсус тажрибалар ва синовлар учун турли давлатларда қуёш батареяларини ўлчаш ҳарорати турличадир, мисол АҚШ ва Европада стандарт сифатида 28º С қабул қилинган.

Ҳар хил атмосфера массасида ўлчаш учун ҚНИ ясаш қийин масала. Ер шароитида Қуёш нурланишининг спектрал таркиби вақтга қараб ўзгаради. Мисол учун (МУ) АМ 1,5 стандарти учун спектрал диапазон 0,4-1,1 мкм оралигидадир.

1.3.3. Эталон қуёш элементлари ва уларни градуировка қилиш усуллари

 Қуёш нурланиши имитаторларининг нурланиш энергиясининг спектрал тақсимланиши стандарт қуёш нурланишидан албатта фарқ қилади. ҚЭ сезгирлиги селектив (танловчи) бўлгани учун ҚНИ интенсивлигини носелектив нурланиш қабуллагичлари (радиометрлар) билан созлаш мақсадга мувофиқ эмасдир. Шунинг учун, сезгирликни ва бошқа параметрларни ўлчашда махсус эталонли қуёш элементлари қўлланилади. Эталонли ёки стандарт ҚЭ – бу селектив сезгирликка эга бўлган амалдаги радиометрлардир.



Эталон ҚЭ ларининг қисқа туташув токини аниқлаб градуировка қилишда стандарт ёритилганликдан фойдаланиш талаб қилинади. Бунинг учун эталон элемент ёрдамида ҚНИ созланади – яъни унинг нурланиши оқими башқарилган ҳолда ўзгартирилиб, қисқа туташув токини стандарт ҳолдаги Iкз га тенг бўлгунча давом эттирилади.


Таъкидлаш лозимки, ҚНИ иш соҳасининг энергетик ёритилганлиги аслида аниқ стандарт шароитдаги оптик нурланишнинг энергетик ёритилганлигини такрорламайди. Бунга асосий сабаб, нурланишни баҳолаш конкрет конструкцияли селектив сезгирликка эга бўлган, қуёш элементга таъсир орқали амалга оширилади. 


Эталон ҚЭ ларини қўллаш, нурланиш манбаи сифатида энергиянинг тақсимланиш спектри ихтиёрий бўлган ҳолда ҳам, спектрларини коррекциялаш мумкин бўлган ҚНИ ёрдамида аниқлиги қониқарли даражада бўлган ўлчовлар олиб боришга имкон яратади. Бундай шароитда ҚЭ нинг фотоэлектрик характеристикасининг ўлчаш хатолиги эталонли ва ўлчанаётган элементларнинг спектрал сезгирлигининг фарқи даражаси билан аниқланади. Шунинг учун, эталон ҚЭ га қуйиладиган асосий талаблар қуйидагича – уларнинг оптик хусусиятлари ва спектрал характеристикалари ўлчаниши лозим бўлган элементнинг шундай характеристикасига мос бўлиши керак.


Эталон ҚЭ лойиҳалаш ва тайёрлаш – бу уларнинг конструкциясини, метрологик характеристикаларининг стабиллигини ўрганишни, гардуировка қилиш усулини ва уларни параметрларини ўлчаш жихозларини яратишни ва қўллашни тақозо қилади.


 Эталон ҚЭ ларини ишлатилиш шароитига қараб турлича конструкцияли бўлиши мумкин. Уларга қуйиладиган асосий талаб – параметрларининг юқори даражада стабиллигининг сақланишидир. Ўз навбатида бу талаб элементнинг ҳароратни стабил қилган ҳолда аниқ ўлчашни тақозо этади. Эталонли қуёш элементнинг оддий конструкцияси бу махсус ўйилган металл пластинага ўрнатилган ва ҳимоя сифатида фронтал сиртига ойна ўрнатилган вариантидир. Ҳароратни ўзгармас қилиб ушлаб туриш учун у иссиқликдан ҳимоя қилинган тагликка ўрнатилади.


Эталон сифатида ишлатиладиган ҚЭ, серия қилиб чиқарилаётган элементлардан танланади, ёки махсус тайёрланади. Танлаш жараёнида асосий эътиборни қуёш элементи тузилмасининг ён сирти томонларининг сифатига, шунт ва кетма-кетлик қаршиликларининг катталигига қаратилади. Бу мақсадда ишлатилиши кўзда тутилган ҚЭ ларининг юзаси бир жинсли, спектрал сезгирлиги стабил, қисқа туташув токининг ҳарорат бўйича коэффициенти минимал бўлиши керак. Ер шароитида ишлатилиши кўзда тутилган эталонли ҚЭ лари учун спектрал сезгирликнинг тушаётган оптик нурланиш тушиш бурчагига ва қисқа туташув токи Iкз нинг тушаётган нурланиш оқими зичлигига чизиқли муносабатда бўлиш боғликлиги амалда текширилади.

Эталон ҚЭ ни абсолют градуировка қилиш машаққатли иш бўлиб, бу жараён узоқ вақтни ва кўп харажатни талаб қилади. Эталонли ҚЭ лари қисқа туташув режимида ишлатилади. Уларнинг градуировка қилиш жараёни Қуёш нурланишининг спектрал таркиби ва зичлиги нормировка қилинган шароитда қисқа туташув токини аниқлашдан иборат бўлади. 

Грудуировка қилишнинг икки принципиал фарқ қилувчи тури мавжуд. 

1. Бевосита қуёш нурланишидан фойдаланиш усули.

2. Лаборатория шароитида ўлчов воситаларини ва олдиндан ўлчанган давлат эталонини қўллаш усули.

Ер шароитида бевосита Қуёш нурланишидан фойдаланиш усули одатда кўпроқ ишлатилади. Бунинг учун асосан денгиз сатҳидан бир неча минг метр баландликдаги тоғ ҳудудларидан фойдаланилади ва кейин олинган натижалар АМ 0 шароити учун экстрополяция қилинади. 

Градуировка қилиш жараёнида эталон ҚЭ ларининг қисқа туташув токи қийматини аста-секин ҳар хил атмосфера массалари учун ўзгартирилиб ўлчанади, яъни Қуёшнинг ҳар хил баландликдаги нурланиши учун ўлчанади. Ўлчаш жараёни стационар шароитда ўтказилади, шунинг учун атмосфера массасининг нисбатан ҳар хил қийматлари учун Iкз нинг ўзгаришини аниқлаш кифоя. АМ 0 шароит учун тўғри келадиган қийматни топиш жараёни ℓnIкз ни атмосфера массаси нольга тенг бўлган ҳол учун (АМ 0) чизиқли экстрополяция қилиш билан топилади. Ўлчаш жараёнини куннинг биринчи ярмида олиб бориш мақсадга мувофиқдир.

1.4. ЮҚОРИ САМАРАЛИ ҚУЁШ ЭЛЕМЕНТЛАРИ

1.4.1. Юқори самарали кремний асосидаги ҚЭ ларининг янги конструкциялари


Кремний асосидаги р-n ўтишли гомоген ЯЎ материаллари асосида яратилаётган ҚЭ ларининг самарадорлигини ошириш асосан потенциал тўсиқнинг чуқурлигини (қалинлигини) камайтириш орқали эришилмоқда. Бу параметр олдин кремний учун 7-10 мкм ни ташкил қилар эди, ҳозир эса бу 0,1 – 0,015 мкм гача камайтирилди. Р-n ўтиш чуқурлигини камайтириш ва уни юзага чиқариш мақсади умуман айтганда тушунарли ҳол, зеро қуёш нурланишининг катта қисми жуда юпқа қатламда ютилади. Аммо бу юпқа юза қисмида заряд йўқотишлар ҳам сирт рекомбинацияси натижасида жуда катта қийматларга эга бўлади. 

Расм. 11. Кремний асосидаги ҚЭ ларининг абсолют спектрал сезгирлиги.

1-3 легирланган қатлам қалинлиги ℓ ≥1,2 мкм бўлган шаффофлантирилмаган қатламли элемент; 4-6 ℓ≤0,3 мкм, (легирлангшан қатлам қалинлиги) шаффофлантирилган элемент.

Бу йўналишдаги мантиқий чегара бўлиб ҚЭ ларининг сирт-тўсиқли тизимларнинг ҳар хил турлари ҳисобланади. Улар умуман легирланган қатламсиз бўлиб, ҳажмий заряд ҳосил қилган майдон деярли фронтал юзагагина таъсир қилади. Шундай ҚЭ ларини бир-бирига таққослаш мақсадида уларнинг спектрал характеристикалари 11 расмда келтирилган.


 Кремний асосидаги қуёш элементларининг самарадорлигини ҳисоблаш усули билан аниқланган спектрал характеристикаси 12-расмда кўрсатилган. Бу расмга асосан умумий йиғиш коэффициентининг спектрал ўзгариши ҚЭ ни ташкил қилувчи айрим қисмлар спектрал улушларининг спектрал ўзгаришлари билан аниқланади. 

Расм 12. Кремний асосидаги қуёш элементларида умумий йиғиш коэффициентининг спектрал ўзгариши (1), фронтал қатламнинг йиғиш коэффициентидаги ҳиссаси (2), ҳажмий заряд қисмининг ҳиссаси (3), база қисмининг хиссаси (4).
Р-n ўтиш чуқурлиги ~0,2 мкм бўлган кремний асосидаги ҚЭ ишлаб чиқарилиши натижасида, қисқа тўлқинли оптик нурланиш таъсирида ҳосил бўладиган заряд ташувчиларнинг фазовий ажратиш муаммосини кўп жиҳатдан ҳал бўлди. Ҳақиқатдан, шу турдаги қуёш элементларида ҳаттоки λ қ 0,4 мкм да ҳам йиғиш коэффициенти қийматини ξ қ 0,9 гача етказиш имкониятини пайдо бўлди. Ҳолбуки ℓ>0,4 мкм ли ҚЭ ларида шу спектр соҳасида йиғиш коэффициенти атиги 0,5 атрофида бўлиши аниқланган эди. Шунинг учун, бундай турдаги ҚЭ бинафша-кўк спектр соҳасида ўта юқори сезгирликка эга бўлганлиги сабабли «бинафша» қуёш элементлари деган номни олди. Бундай ҚЭ қисқа туташув токи Iкз зичлиги 40-42 мА/см² га етказилди. Қисқа тўлқинли қисмдаги қисман йўқотишларни ҚЭ нинг конструкциясини мукаммаллаштириш ҳисобига эмас, балки элементнинг оптик параметрларини, яъни металл контактнинг қайтариш коэффициентини ва у эгаллаган юзани камайтириш ҳисобига эришиш мумкин.
Элементнинг легирланган фронтал қатлами қалинлигини камайтириш фақат фотосезгирликнигина ошириб қолмай, шу билан бирга ҚЭ нинг диод характеристикасини ҳам яхшилар экан. Ҳисоблашлар ва тажрибалар шуни кўрсатадики, легирланган қатлам параметрлари нисбатан тескари тўйиниш токи Iо га, ва натижада, фото-ЭЮК га ҳам таъсир қилади. Тескари тўйиниш токи Iо~ ни камайтириш жараёнида фронтал қатлам қалинлигини камайтириш билан бирга киришмалар концентрациясини бирмунча пасайтириш( ~2 1017 см-3 га қадар) лозим ва қатлам қаршилигининг нисбатан ортишини тўрсимон омик контакт топологиясини оптималлаштириш ҳисобига компенсация қилиш мумкин.

Кремний пластиналари юзисига ишлов беришнинг янги – юзадан нур қайтаришни камайтирувчи ва шу туфайли Ф.И.К.ни оширувчи усули яратилди. Бундай ҚЭ ларининг фронтал сиртида пирамидасимон, текстурали рельеф ҳосил қилинади, ва пирамида ён томонидан қайтган нур, кейинги пирамида ён томонига тушиб, кристалл юзига қайтарилади. 

 Шунинг учун, антирефлекцион қатлам олинмаган юзада ҳам ҳосил қилинган пирамидасимон рельеф ҳисобига оптик йўқотишларни 10 % гача камайтирилади. Қушимча сифатида шуни айтиш мумкинки, текстураланган сирт оптик нурланишнинг ютилиш чуқурлигини камайтиради. Натижада эффектив ютилиш коэффициенти α нинг ўсиши, йиғиш коэффициентининг ва ток зичлигининг ошишига олиб келади.

Анъанавий текис, планар конструкциядан ташқари кейинги пайтларда р-n ўтишининг конструкцияси мураккаб бўлган ҚЭ, жумладан р-n ўтишлари ёритилаётган сиртга перпендикуляр бўлган элементлар ишлаб чиқилди. Улар ягона умумий тагликда тайёрланган ёки алоҳида контактлар билан бирлаштирилган микро ҚЭ лардан тузилган бўлиб, р-n ўтишларининг перпендикуляр жойлашиши ҚЭ ларига қўшимча имкониятлар яратиши мумкин. Бундай ҚЭ лари кетма-кет уланганда бир неча В/см гача кучланганлик олиш мумкин ва ҳамда улар юқори ёритилганлик шароитида эффектив ишлаши мумкин.

 
 Конструкциянинг яна бир тури бу рельеф юзали ҚЭ. Бу ерда рельеф, худди текстуралаш жараёни каби, селектив емириш ҳисобига пайдо қилинади. Натижада юқоридаги фронтал юзадаги nҚ -қатлам рельеф профилини такрорлайди. Рельефнинг геометрик ўлчамларини ҳар хил қилиш мумкин. Нурланишни қабул қилувчи сиртнинг оптик ютилиш коэффициенти текстураланган юза ютилиш коэффициентига яқин қилиш мумкин.

Юқорида келтирилган қуёш элементларининг сифатларидан яна бири – перпендикуляр жойлашган р-n ўтишларнинг бир-бири билан яқин жойлашиши натижасида бутун ҳажмда юқори даражали фотосезгирликка эришиш имконияти мавжудлигидир. Агар база қалинлиги асосий бўлмаган заряд ташувчилари диффузион йўли узунлигидан жуда кам бўлса, яъни w«L бўлса, базада нурлантириш туфайли ҳосил бўлган ҳамма заряд жуфтликлари ажратилиши мумкин. Рельеф тузилмали ҚЭ намуналари атмосферадан ташқари шароитда 15 % дан ортиқ эффективликка эга эканлиги аниқланган.

Қуёш элементларининг оптик ва фотоэлектрик характеристикаларини яхшилашнинг яна бир имконияти – бу базада махсус усулларни қўллаб зараядларни тортувчи электр майдони ҳосил қилиш усулидир.

Кремний асосидаги ҚЭ нинг сезгирлигини спектрнинг қисқа тўлқинли қисмида кескин ошириш имкониятларидан бири, фронтал сиртда махсус юзани пассивация қилувчи қатламлар билан ёпишдир. 

Бундай қатламлар одатда кремний оксиди ва кремний нитриди асосида олинади. Бундай қатламларда киритилган юзидаги электр зарядлари мавжуд бўлади. Бу зарядлар кремнийнинг юзадаги юпқа легирланган қатлами билан ҳосил қилинади. Бинобарин, айрим ҚЭ тузилмаларидаги тортувчи электр майдонлари каби, легирланган қатлам билан икки қатламли nnҚ ёки ppҚ - тузилма ҳосил қилади. Бу сиртда ҳосил бўлган тузилма эффектив сирт рекомбинация тезлигини камайтиради ва ортиқча зарядлар йиғилишини яхшилайди. Бу асосан юза яқинида ютилувчи қисқа тўлқинли оптик нурланиш ҳисобига бўлади.

 Келтирилган эффектни қуйидаги мисолда намойиш қилиш мумкин. Юзани пассивация қилувчи қатлам олингандан сўнг, одатда йиғиш коэффициенти ва салт юриши кучланишининг қиймати ортади. 

Агар оддий ҚЭ нинг база қатлами (р-тип кремний мисолида) нотекис легирланган бўлса ва р-n ўтиш атрофида киришмалар концентрацияси унинг ичидагига қараганда кам бўлса, у ҳолда базада ҳам электростатик майдон ҳосил бўлади ва ортиқча ҳосил бўлган заряд жуфтликларини йиғишда ёрдам беради. Бу ҳодиса, биринчидан, тескари тўйиниш токининг ошиши ҳисобига ва потенциал тўсиқ қийматининг камайиши ҳисобига Uхх ни камайтиради, иккинчидан, киришмалар концентрацияси база қатлами ичида нисбатан оширилганлиги учун асосий бўлмаган заряд ташувчиларнинг диффузион йўли узунлиги (Lд) ва яшаш вақти (τ) камаяди.

Юқори самарали ҚЭ яратиш жараёнида хусусий ўтказувчанликка эга бўлган кремнийни ҳам ишлатиш мумкин. Бунинг учун унинг иккала томонига n- ва р-тип қатламлар ҳосил қилувчи киришмалар диффузия қилиш керак ва маълум масофада р-n ўтиш ҳосил қилиш ва бошқа томонида эса, маълум градиентга эга бўлган изотип потенциал тўсиқ пайдо қилиниши керак.

nҚ ррҚ ёки рҚ nnҚ - тузилмали ҚЭ лари олишда, узоқ масофага таъсир этувчи тортувчи электр майдони ҳосил қилишга қараганда, орқа томондан рҚр ёки nҚ n изотип тўсиқ олиш технологияси осонроқдир ва амалий жиҳатдан изотип ўтишни ҳосил қилиш базада йиғиш коэффициентини ошириш учун қулайроқдир. Қўшимча киришмалар киритиб орқа томонда олинган изотип тўсиқ, орқа контактдан асосий бўлмаган заряд ташувчиларни қайтаради. Шу туфайли уларда Lд нинг эффектив қиймати ошади. Бундан ташқари база-металл контакт тузилмаси чегарасидаги сирт рекомбинацияси коэффициентини кескин камаяди. ҚЭ нинг тескари тўйиниш токи Iо ҳам бирмунча камаяди. Орқа томондаги изотип ўтишли ҚЭ ларининг устунлик томони, база қатламида асосий бўлмаган заряд ташувчиларининг диффузион йўли узунлиги, унинг қалинлиги билан тенг ёки ундан каттарок бўлган шароитда сезиларли бўлади. Бу тенглик бажарилиши учун ЯЎ материал нисбатан тозароқ ёки юпқароқ бўлиши ва L~d бажарилиши керак.

P-i-n ва рҚ-i-nҚ тузилмали элементлар узун тўлқинли диапазонда ниҳоятда катта сезгирликка эга. Бу ҚЭ ВАХ нинг шакли ниҳоятда тўғри туртбурчакка яқиндир. Чунки уларда оптик нурланиш билан ёритилиш шароитида элемент базасидаги кучланишнинг омик пасайиши нольга интилади, яъни оптик нурланиш таъсирида солиштирма қаршилиги юқори бўлган базада мувозанатда бўлмаган заряд ташувчилар мувозанатда бўлган заряд ташувчиларга қараганда кўпроқ ҳосил бўлади. Асосий бўлмаган заряд ташувчиларнинг диффузион йўли узунлиги солиштирма қаршилиги юқори бўлган материалларда нисбатан каттароқ қийматга эга бўлади. Бу эса Ер атрофидаги радиацион камарларда уларнинг ишлаш муддатини бошқа ҚЭ ларига қараганда бирмунча узайишига олиб келади.

Легирланган юпқа фронтал қатламда асосий бўлмаган заряд ташувчиларнинг диффузион йўли узунлиги Lд ва яшаш даври τ қийматларининг нисбатан кичиклиги шу қатлам қалинлигини 0,15-0,5 мкм диапазонда олишни тақозо этади. Шу қалинликдаги қатламда Қуёш оптик нурланишининг инфрақизил спектридаги ютилиши ( яъни, 1,1 – 2,5 мкм диапазонида) одатда 1-3 % дан ошмайди. Шундай қилиб, р-n ўтиш чуқурлигини камайтириш ҳозирги замон ҚЭ учун характерли бўлиб, бу усул асосий ютилиш чегарасидан ташқарида Қуёш спектрига шаффоф бўлган элементлар олиш имкониятини кремний материали асосида яратиш мумкинлигини кўрсатади.

Қолган яна иккита тўсиқ – орқа томондаги юзани бутунлай қопловчи контактда қуёш нурланишининг тўла ютилиши ва ундан нисбатан тўлалигича қайтарилиш ҳодисаси – орқа контактни тўрсимон шаклли қилиш ва шу томонда ҳам бўлган акслантирувчи оксид қатламлар ҳосил қилиш орқали ечилиши мумкин. 

ИҚ соҳада шаффоф ва орқа контакти тўрсимон шаклдаги қуёш элементлари кремний, галлий арсениди ва юпқа қатламли CuS – CdS гетероўтишли тузилмаларда яратилди. Ҳисобларга қараганда геостационар орбиталар шароитида бундай ҚЭ ларини ишлатиш натижасида ҳарорат нисбатан 10-15 ˚С пастроқ бўлганлиги учун электр қуввати 5-7 % ошар экан. Фотоактив бўлмаган узун тўлқинли ИҚ нурланишни ҚЭ тузилмасидан нафақат ўтказиб юбориш, балки тўлалигича қайтариш ҳам мумкин. Бунинг учун, қуёш элементининг орқа томонида ИҚ нурланишни қайтарувчи кўзгусимон контакт олиш керак. Бундай контактни олиш учун Ag, Al, Cu қопламаларни вакуумда учириш ёки электрохимиявий усулда олиш имконияти мавжуд.

Қуёш элементи самарадорлигини оширишга имкон берадиган яна бир усул – бу икки томонлама сезгир ҚЭ тузилмасини ишлатишдир. Бу тузилма, икки хил, юқорида қайд қилинган, ИҚ спектр соҳасида шаффофликни пайдо қилиш ва элемент орқа томонида олинган изотип ўтиш билан муштарак ҳолда бирлаштирилган nҚ ррҚ ёки рҚ nnҚ тизимли ҚЭ лари ҳосил қилишдан иборатдир.

Нисбатан катта солиштирма қаршиликка эга бўлган кремний асосидаги икки томонлама сезгир ҚЭ базаси қалинлигини камайтириш ёки диффузион йўли узунлиги катта бўлган материаллар ишлатиш натижасида, элемент тузилмаси фронтал томондан тушаётган оптик нурланишни қандай эффективликда электр энергиясига айлантира олса, орқа томондан тушаётган нурланишни ҳам шундай эффективликда айлантира олиши аниқланган. Элемент орқа томонидан тузилмага изотип ўтишларни киритиш икки томонлама сезгир ҚЭ тузилмасида орқа томондаги сирт рекомбинация коэффициентини кескин камайтириб (L/d>1), йиғиш коэффициентини, орқа томондан нурланиш тушган ҳол учун, фронтал томондан нурланиш тушиш катталигига қадар кўтарди.

Икки томонлама сезгир ҚЭ тузилмаси самарадорлигини ошириш учун унинг базасини, оддий элемент базасига нисбатан солиштирма қаршилиги юқори бўлиши керак. Масалан, оддий ҚЭ тузилмаси учун база одатда ρ қ 0,5-1,0 Ом см бўлган кремнийдан тайёрланса, икки томонлама сезгир элементлар учун базаси ρ қ 7,5-10 Ом см ва ундан ҳам юқори бўлиши керак.

1.4.2. Юпқа қатламли кремнийли ҚЭ ва уларни тайёрлашни автоматизация қилиш усуллари

ҚЭ ларини Ер шароитида амалий татбиқ қилиш учун максимал Ф.И.К. олиш билан бирга, уларни ишлаб чиқариш рентабеллигини ошириш ва таннархини камайтириш лозим. Бу жараён қуйидаги факторларга боғликдир.

1. Материал сарф-харажатларини камайтириш. 

2. Қуёш элементларини тайёрлаш учун нисбатан арзонроқ материаллар ишлатиш.

3. Қуёш элементлари тайёрлаш жараёнини ва айрим технологик операцияларни механизациялаш ва автоматлаштириш.

4. Тайёрлашга оид технологик жараёнларини нисбатан соддалаштириш ва оптимал технологик маршрут ишлаб чиқаришга интилиш.

Қуёш элементлари тайёрлаш технологиясининг фаол ривожланиши, бир жинсли технологик жараёнларни қўллаш ва элементлар нархини нисбатан камайтириш учун юпқарок ва арзонроқ қатламлар олиш, ҳамда элемент олиш технологиясида иложи борича кўпроқ полимер материаллар ва хом ашъёлар ишлатиш тавсия этилади.

Кейинги пайтларда ҚЭ ларининг нархини нисбатан арзонлаштириш бевосита кремнийни олиш жараёнини ислоҳ қилиш билан боғланмокда. Мисол учун, тоза ЯЎ хусусиятларига эга бўлган кремнийни олиш учун диоксид кремнийдан қайта тиклаш усули ишлаб чиқилди. Кремний ленталарини узлуксиз ўстириш усули яратилди. Натижада нисбатан қиммат ва оғир технологик жараёнларга эга бўлган кесиш, шлифовка қилиш, пластиналарни механик ва кимёвий усуллар билан сайқаллашдан воз кечилди. Акслантиришни камайтирувчи юпқа қатламлар олишнинг янги, юқори самарали, нисбатан арзон, кимёвий пуркаш усули яратилди ва ҳоказо.

Қуёш элементларини технологик тайёрлаш жараёнини арзонлаштириш йўлида айрим соддалаштиришларга қарамасдан, уни тайёрлаш ҳалигача айрим оғир операциялардан холи эмас. Технологик жараёнининг нисбатан енгиллаштириш нуқтаи назаридан Қуёш элементларини тайёрлашнинг янги моделлари яратилмоқда. Булар жумласига МОП (металл-оксид қатлами- ЯЎ) ёки МДП (металл-диэлектрик-ЯЎ) тузилмалар киради. Бундай тузилмаларнинг тайёрлаш жараёни, бошқа ЯЎ қурилмаларда ишлатилаётганлиги сабабли (диод, транзисторлар, микросхемалар ва ҳоказолар) уларнинг технологик жараёнлари нисбатан ривожланганлиги ҳисобига , автоматлаштириш нисбатан осонроқдир. Бундай тузилмалар асосидаги қуёш элементлари юқорида келтирилган традицион тузилмалардан характеристикалари билан фарқ қилади. Мисол учун, кремний асосидаги анъанавий р-п ўтишли элементларга қараганда бу тузилмалар УБ нурланиш оралиғида бир мунча юқорироқ спектрал сезгирликка эга.

Кремний асосидаги ҚЭ параметрларини яхшилаш имконияти мавжуд. Бундай параметрлар ва вазифалар қаторига қуйидагилар киради:

1. Кремнийга нисбатан ман қилинган соҳаси кенг бўлган ЯЎ материаллар ишлатиш ва уларнинг самарадорлиги ва хусусиятларини кремний асосидаги р-n ўтишли элементлар хусусиятларига яқинлаштириш.

2. Нисбатан қиммат бўлган металллар Ag, Cr, Au, Pd асосидаги контакт қатламлари ўрнига арзон алюминий асосидаги контакт технологиясини яратиш.

3. Шоттки тўсиқ асосидаги қуёш элементларида тўсиқ чегарасида қалинлиги 10-20 ºА бўлган кремний оксиди (SiOх) қатламини ўтказиб тескари тўйиниш токи Iо нинг камайиши ҳисобига салт юриш кучланиши Uхх қийматини кескин ошириш ва элемент олиш жараёнини соддалаштириш. 

II- БОБ. ҚУЁШ ЭЛЕМЕНТЛАРИНИ ТАЙЁРЛАШ ТЕХНОЛОГИЯСИ ВА УЛАРНИ ЎРГАНИШ УСУЛЛАРИ

2.1. ҚУЁШ ЭЛЕМЕНТЛАРИ ТАЙЁРЛАШДА ИШЛАТИЛАДИГАН АСОСИЙ МАТЕРИАЛЛАР

2.1.1. Қуёш элементларини тайёрлашда учун ишлатиладиган материалларнинг хусусиятлари

Юқори самарали қуёш элементлари тайёрлаш, ярим ўтказгичли материалларнинг хусусиятларига боғликдир. Ҳакикатдан, ҚЭ идеал эффективлиги ( ҳарорат Тқ300 оК учун ) ман қилинган соҳа кенглигининг ўзгаришига нисбатан олинганда Ер шароити учун (АМ 1) максимал Ф.И.К ман қилинган соҳа кенглиги Eg~1,4 эВ га тенг бўлган ЯЎ га тўғри келади. Бу тенгликни тақрибан қаноатлантирадиган материаллар жумласига Si, InP, GaAs, CdTe, AlSb, ҳамда А3В5, А2В6 ярим ўтказгичлар асосидаги қаттиқ эритмалар киради. 

ҚЭ ишининг самарадорлиги валент соҳасининг юқори сатҳлари ва ўтказувчан соҳанинг қуйи сатҳлари орасида бўладиган ҳар хил жараёнлар билан боғликдир. Агар ЯЎ материал бир жинсли бўлса, яъни бир нуқтасидан кейингисига унинг кимёвий таркиби ўзгармас бўлса, у ҳолда электронларнинг энергияси валент соҳасининг юқорисида ва ўтказувчан соҳанинг пастида координатлардан мустақил бўлади. «Тўғри» ўтиш соҳасига эга бўлган ЯЎ ларда ютилиш кўрсаткичи катта қийматларга эга бўлади. Чунки ташқаридан энергия олган электроннинг олган энергияси hύ≥Eg ман қилинган соҳадан ўтиб ўтказувчанлик соҳасига кириб ўз ҳаракат ҳолатини давом эттиришига етади. 

«Тўғри бўлмаган» ўтиш соҳасига эга бўлган ЯЎ ларда эса ютилиш кўрсаткичи ва унинг энергиядан ўсиш суръати камроқ бўлади. Чунки электроннинг валент зонасидан ўтказувчанлик соҳасига квант таьсири остида ўтиши қийинлашади. Бунинг сабаби электрон ўз ҳаракат йўналишини ва ҳолатини кескин ўзгартиради. Ва шу жараён фақат маълум ҳолатларда бўлиши мумкин, хусусан фотон ўз йўлида ЯЎ материал ичида шундай валент электрони билан учрашиши туфайли, hΰ энергиянинг ютилиш жараёнида кристалл панжара атомлари иссиқликдан тебранишлари таъсири натижасида ∆К импульсни олади.

 ҚЭ ларидан бошқа фотоўзгартгичларда (фотоқабул қилувчи тузилмаларда, фотоқаршиликларда) материал танлаш асосан қўйилаётган талабларга боғлик, яъни умуман нурланиш спектрининг қайси қисмида ишлатилиши билан боғлик бўлади. 

2.1.2. Ярим ўтказгичли материалларни ўстириш усуллари

Ярим ўтказгичли материаллар олиш технологиясини танлаш уларга қуйилган талабларга боғлик бўлиб, булар жумласига асосан материалнинг тозалиги киради. Мисол учун, ЯЎ диоднинг тескари йўналишдаги қўйиладиган кучланиш материалнинг солиштирма қаршилигига боғлик бўлиб, ρ~0,5 Ом см бўлган Ge да Uтесқ 10-12 В бўлган диод олиш мумкин. Бундай Ge материалида 100 та киришма атомига 1,5 109 Ge атоми тўғри келса, киришмалар сонини 100 марта камайтирилса (ρқ50 Ом см) Uтесқ 500 В га тенг бўлган диод олиш мумкин. Шунинг учун ярим ўтказгичлар асосида ишлатиладиган техник асбобларда моддалар тозалиги нуқтаи назаридан материаллар уч тоифага бўлинади. А – тоифага оддий классик кимёвий таҳлил йўли билан аниқланиши мумкин бўлган А1 – 99,9% тозаликка эга бўлган ва А11-99,99% тозаликка эга бўлган материаллар киради. В – тоифа В3 ва В6 ларга бўлинади. Бундай моддалар алоҳида тоза ва ўта тоза дейилади (10-3-10-6% аниқликда киришмалар). Кейинги энг тоза тоифа бўлиб С7-С10 га мансуб бўлиб тозалик даражаси 10-7-10-10% дир.

Ярим ўтказгичли материалларни ўстириш усулини танлаш уларнинг физик ва кимёвий хусусиятларини ўрганишга боғликдир. Агар модданинг эриш ҳарорати юқори, кимёвий актив ва буғ босими катта бўлса, бундай моддалар кристаллини ўстириш жуда қийин. Уларни буғ фазаси ёки эритмаларидан кичик ўсиш тезликларида ўстириш мақсадга мувофиқ бўлади. Ўстириш жараёни ҳароратини жуда аниқ ўлчашга, моддалар тақсимотини назорат қилишга, газ ҳолатидаги компонентлар босимини доимий миқдорда сақлашга ва дастгоҳнинг механик қисмлари ишини аниқ назорат қилишга туғри келади.

2.1.3. Ярим ўтказгичли материалларни тигель ёрдамида ўстириш усуллари

Ўстириш усуллари кўп бўлиб улардан асосийлари жумласига қуйидагилар киради.

1. Тоза моддалардан ва легирланган киришмали ўта тўйинган эритмалардан ўстириш. 

2.  Эритмалардан ўстириш. 

3.  Буғ фазасидан ўстириш. 

Стехиометрик таркибдаги суюқ фазадан кристалларни ўстириш усуллари 2 га бўлинади. Тигель ёрдамида ўстириш усуллари ва тигелсиз усуллар. Бу усул бир неча кўринишга бўлинади. Жумладан, йўналтирилган кристаллизация усули, «горизонтал» ва «вертикал» Бриджмен усули, соҳали эритиш усули ва Чохралский усули.

Бу усулларнинг асосини иссиқликни йўналтирилган ҳолда узатиш ташкил қилади. Бунга мисол тариқасида 13-расмда Чохральский усули келтирилдган. 

Вертикал печлар учун характерли нарса <<кристаллизация»» фронтини кузатиш мумкин эмаслигидир. Яна бир камчилик ўсаётган кристаллнинг тигл деворлари билан доимий контактда бўлиб туришидир. Ўлчамлари кераклигича катта монокристаллар олиш учун, бутун технологик жараён давомида кристалланиш чегараси қавариқ шаклли бўлиши керак.

Расм 13. Кристалларни Чохралский усули билан ўстириш қурилмаси.

1 – вакуум ёки инерт газ муҳит; 2 – кристаллни тортувчи стержен; 3- дастлабки ўстиришни белгиловчи кристалл; 4 – ўсиб бораётган кристалл; 5 – кварцдан қилинган тигель; 6 – юқори частотали индуктор; 7 – индукцион ток таъсирида қиздирилувчи графит; 8 – кремний кристалли; 9 – кристаллизация фронти; 10 – суюқ кремний.

Бунинг учун тигель деворларининг ҳарорати суюқ фаза ҳароратидан доимий юқори бўлиши керак. Натижада тигель деворларида паразит кристалланиш марказлари ҳосил бўлишининг олди олинади.


Соҳали ўстириш (14-расмга қаранг). Бу усулнинг Бриджмен усулидан фарқи шундаки, бу усулда иккита печ ишлатилади, бири ҳарорати Т<Тэр., иккинчиси ҳаракатчан конструкцияли қисқа зонали ҳарорати Т>Тэр. Бу усулда эриган модда тигл деворлари билан камроқ контактда бўлгани учун ўстирилаётган кристалл камроқ ифлосланади. Эриётган ва эриган соҳа қалинлигини ва унинг силжиш тезлигини ўзгартириш имконияти мавжуд. Шунинг учун бу усул ЯЎ материалларни яхшироқ тозалаш имкониятини беради. 

Расм 14. Монокристалларни эритмалардан ўстиришнинг тигельсиз усуллари.

а – Варнейл усули; б – вертикал соҳали эритиш; в – «томчидан» тортиш усули; г – «кўлмакдан» тортиш усули. 1,5 – штоклар, 2-кристалл манба, 3-эриган кристалл, 4-ўсаётган кристалл, v1 ва v11- штокларнинг айланиш тезликлари.

Чохральский усули. Бу усул асосан саноат кўламида Ge ва Si ишлаб чиқаришда ишлатилади. 13- Расмда Чохральский усулининг принципиал схемаси берилган. Юқоридаги усулдан унинг фарқларидан бири бу тигельсиз усул бўлиб ўстирилаётган кристалл ўлчамини назорат қилиш мумкин, ҳамда ўсиш суръатини назорат қилиш имконияти мавжуд.

2.1.4. Тигельсиз ўстириш усуллари

Тигельга яроқли материалларнинг чекланганлиги туфайли бу усулларни қўллаш ҳам нисбатан чекланган. Тигельга яроқли асосий материаллардан бири кварцдир. Кремний ва арсенид галлий кристалларини ўстиришда ишлатиладиган кварц тигелларда эритма одатда кислород билан ифлосланади. Мисол, кремний монокристаллини ўстириш жараёнида кремнийга концентрацияси 1017 см-3 га қадар кислород киришмалари кириши мумкин. Арсенид галлий монокристаллини ўстириш жараёнида эса кварцдан кислород билан бирга унга кремний ҳам кириши мумкин. Тигельсиз усулларни Варнейл усули ва тигельсиз соҳали ўстириш мисолида кўришимиз мумкин (14-расм). Поликристалли яхлит цилиндр шаклидаги кремний намунаси вертикал ҳолатда муштарак ўқли совутиладиган штокка маҳкамланади. Юқоридаги штокка маҳкамланган кичкина тирқишли идишда майдаланган ҳолдаги ўстирилаётган материал кукуни солинади. Штокларни ўзгармас тезликда айлантириш ёки бир бирига нисбатан яқин масофага кўчириш мумкин. Кремнийнинг тор (чегараланган) қисмида иссиқлик манбаи ёрдамида эриган соҳа ҳосил қилинади. Эриган соҳа сирт таранглик кучлари таъсирида ушлаб турилади. Яъни эриган соҳа оғирлиги сирт таранглик кучлари таъсиридан кам бўлган ҳолда ушлаб турилади. Ўстирилаётган кристалл диаметри соҳанинг критик узунлиги ва материал хоссаларига, яъни (G/d)1/2га боғлик бўлади (G – суюқлик-қаттиқ жисм орасидаги сирт таранглиги, d – эриган модданинг солиштирма оғирлиги). Иссиқлик манбаи сифатида юқори частотали индуктив қизитиш, электрон-нурли ёки радиацион усуллар қўлланилиши мумкин.

Ностехиометрик эритмалардан кристалл ўстириш. Бу усул нисбатан универсал усул бўлиб, унинг ёрдамида ҳар қандай эриш ҳароратига эга бўлган, ҳамда буғлар босими катта бўлган ярим ўтказгич бирикмаларини ҳам ўстиришда қўллаш мумкин. Бу усулда ўстириш жараёнида эритмалар таёрлашда эритувчи нейтрал моддадан (ўстирилаётган материал таркибига кирмаган моддадан) ёки бирикма таркибига кирувчи моддалардан ҳам бўлиши мумкин. Расм 15 га қаранг.

Йўналтирилган кристалланиш усули билан ўстиришнинг асосий афзалликлари. 1. Бу усул билан ўстириш нисбатан паст ҳароратларда олиб борилади. 2. Буғ босими катта бўлган бирикмаларни 1.пунктни ҳисобга олган ҳолда ўстириш мумкинлиги. 3. Юқоридаги усулларга нисбатан ўстириш қурилмаларининг конструкцияси нисбатан соддалашади.

Расм 15. АВ бирикма асосидаги кристаллни эритмадан йўналтирилган кристалланиш усули билан ўстириш.

Суюқ фазали эпитаксия усули. Бу усул юқоридаги усулдан принципиал фарқ қилмайди. Бу усул билан асосан кўп қатламли тузилмалар олинади. Усулни қўллашнинг дастлабки қурилмаларидан бири 16-расмда кўрсатилган.

Расм 16. Эритмалардан эпитаксиал қатламлар ўстириш қурилмаси.

Бу усул билан арсенид галлий, фосфид галлий, фосфид индий ва бошқа А3 В5 бирикмалар ва уларнинг қаттиқ эритмалари асосидаги нурланувчи диод, транзистор, лазер структуралар олинган.

2.1.5. Кристаллар ўстириш жараёнида киришмаларнинг тақсимланиши


Кристалл ўстириш жараёнида эритувчи моддани танлаш муҳим аҳамиятга эга. Эритувчи модда сифатида ярим ўтказгичли материалнинг ўзи ишлатилса, у ҳолда керакли материал олиш учун: асосий материални уни ифлослантирувчи киришмалардан тозалаш ва кристалл ўстириш жараёнида кристалл панжарага маълум концентрацияга эга бўлган бир ёки иккита киришмани киритиш керак бўлади.


Агар ярим ўтказгичли материал олишда эритувчи сифатида бошқа материал олинса, аввал уни шу материалда эритиб кейин кристаллизация жараёни ўтказилади. Бу ҳолда бор бўлган ҳар хил киришмалар эритмада ва ўсаётган кристаллда қайта тақсимланади.


Қаттиқ жисмда ҳар қандай киришманинг эрувчанлиги, қаттиқ жисмнинг таркиби ва унинг қайси фазалар, қаттиқ жисм, суюқлик, газ ҳолати билан мувозанатда бўлиши ва умуман система озод энергиясининг минимал ҳоли билан аниқланади. Озод энергия система ҳолатига боғлик бўлгани учун ҳарорат ўзгариши мувозанатни бузади ва мавжуд фазалар таркиби ҳам ўзгаради.


Агар эритувчи модданинг ўзи бўлса, бу ҳолда ўстириш жараёни бир ўзгармас ҳароратда боради ва қаттиқ жисм таркиби киришмалар концентрациясига ва табиатига боғлик бўлади. Эритувчи бошқа моддадан бўлса, у ҳолда асосий модданинг кристаллизация жараёни ҳар хил ҳароратда бўлгани учун унинг таркиби ҳароратга боғлик бўлади ва унга мутаносиб ўзгаради. Киришмаларнинг тақсимланиш жараёни ярим ўтказгичлар кристалланиш жараёнида аниқловчи хусусиятлардан бўлиб, идеал эритмалар назариясига асосан Шредер тенгламаси билан аниқланади.


K қ ℓn (Nak/Nac) қ∆MAR(1/T – 1/Toa) (1)

бу ерда: Nak ва Nac – киришмаларнинг қаттиқ ва суюқ ҳолатдаги концентрациялари, кейинчалик улар Скр. Ва Сс. билан белгиланган. ∆МА – соф киришманинг яширин эриш иссиқлиги, Тоа – соф киришманинг эриш ҳарорати, Т – эритманинг эриш ҳарорати.


Киришманинг тақсимланиш коэффициенти К деб, ўстирилган кристаллдаги киришмалар концентрациясининг эритмадаги киришмаларнинг ўртача олинган концентрапцияси нисбатига айтилади.





К қ Скр/Сс. (2)


Киришмага эга бўлган ярим ўтказгичли эритманинг кристалланиш жараёни. Бу жараён уч хил бўлади:

1 ҳол. Агар ўсаётган кристалл ва суюқлик (эритма) таркиби бир хил бўлса, тақсимланиш коэффициенти К қ 1 ва ўсаётган кристаллда таркиб бир хил бўлади. 

2-ҳол. Агар киришма эритувчининг эриш ҳароратини оширса (МУ: арсенид галлий кристаллига алюминий қўшилган ҳол), тақсимланиш коэффициенти К>1 ва Скр.>Сс. Бу ҳол учун ўсаётган кристалл таркиби ўсиш жараёнида киришма билан бойиб боради. 

Расм 17. Киришмаларнинг тақсимланиш коэффициентини аниқлашга доир.

3-ҳол. Агар киришма эритувчининг эриш ҳароратини камайтирса (М: арсенид галлий кристаллига индий қўшилган ҳол), тақсимланиш коэффициенти К<1 ва Скр.<Сс.. Ўсиш жараёнида кристаллда киришма миқдори камайиб боради.

Одатда кристалл ўстириш учун эритувчи танланади. Эритувчини танлашнинг 2-ҳоли мавжуд. 

1. Эритувчи сифатида кристалл таркибига кирмаган моддани ишлатиш. Бу модда кристаллга нисбатан киришма ҳам бўлиши мумкин МУ: Sn-Si, Pb-Si, Bi-GaAs, Sn-GaAs, In-GaAs ва ҳоказо.

2. Эритувчи сифатида кристалл таркибига кирувчи моддани ишлатиш. Бу ҳол бирикмали кристалларга хос. МУ: GaAs-Ga, GaP-Ga, InP-In, CdTe-Cd ва ҳоказо. Бу ҳол учун ўсаётган кристалл тозалиги танлаб олинган компонентлар тозалигига боғлик.

Эритмадан ўстириш афзалликларга эга бўлиб, у ўстириш жараёнининг нисбатан пастроқ ҳароратда бўлиши билан боғлик. Жумладан: а) Тк<Тэр. бўлгани учун бирикмали материаллар ўстирилганда бирикма компонентларининг парциал босими камроқ бўлади МУ: GaAs-Ga ва бошқ. Кристалл ўстиралаётган асбоб-анжомларга нисбатан (МУ: ўстириш контейнерларига нисбатан) қўйиладиган шартлар бирмунча юмшайди.

2.1.6. Кристалларни эритмалардан ўстириш усуллари

Эритмадан ўстиришнинг айрим усулларини қисқача кўриб ўтамиз.

1)Тўйинтирилган эритмадан йўналтирилган кристаллизация усули. Бирикмали ярим ўтказгичлар ўстириш усулларидан бири бўлиб ҳисобланади. АВ бирикмали ярим ўтказгичли материални ўстириш учун уч соҳали печдан фойдаланилади. Кварцдан ясалган (олдиндан ҳавоси сўрилган) ампулага учмайдиган А компонент ва тозаланган учадиган В компонента киритилган. Ҳавоси сўрилгандан сўнг, ампула беркитилиб уч соҳали печга киритилади. Печнинг ҳарорати Т1 дан эритмада В компонентанинг маълум буғ босимини ҳосил қилиши учун Т2 гача кўтарилади. Учинчи печнинг ҳарорати Т3 бўлиб, у иккинчи печ билан Т2-Т3 градиент ҳосил қилади. Контейнерни маълум тезликда механик силжитиш натижасида Т2-Т3 градиент таъсирида йўналтирилган кристалланиш жараёни ҳосил қилинади.

2) Градиентли соҳали ўстириш усули. Бу усул асосан аввал синтез қилинган поликристалл қуймаларни монокристаллга айлантириш ҳамда эпитаксиал қатламлар олиш учун ишлатилади. Ўстириш қурилмаси конструктив бирлаштирилган икки қисмдан иборат бўлади. Ўстириш учун таглик вазифасини бажарадиган ярим ўтказгич жойлашган соҳада бир жинсли ҳарорат олиш вазифасини бажарувчи биринчи печ ва юқорида жойлашган иккинчи печ вазифасини бажарувчи иситиш лампаси (нур қайтаргичи билан бирга)дан иборат. Иккинчи печни ёқиш натижасида ярим ўтказгичли таглик устида юқорироқ ҳарорат ҳосил бўлади, яъни аввалига Т1 бўлган бўлса, таглик юзасида Т2 ҳосил қилинади ва айирма Т2-Т1 га тенг бўлади ва биринчи усулга оид жараёнлар ҳосил бўлади.

Расм 18. Ярим ўтказгичли бинар бирикмаларни ноизотермик эпитаксия усули билан кўп қатламли қилиб ўстириш усули. 

Ноизотермик эпитаксия усули. Усулнинг асосий ғояси маълум бир ҳароратда ярим ўтказгичнинг маълум эритувчи ёрдамида эритмаси тайёрланиб олинади ва у туйинтириш ҳолига олиб келинади. Сўнгра ўстириш учун олинган таглик билан эритма контактга келтирилади ва аста-секинлик билан маълум тезликда совитилади (18-Расм)

Натижада эритмадаги ярим ўтказгичли материал қатлами таглик устига уни тузилмасини такрорлаб ўсади. Етарли қалинликка эга қатлам олингандан сўнг эритма таглик устидан олиб ташланади ва ўсиш тўхтатилади. Сўнгра қурилма уй ҳароратига қадар совитилади. Бу усул билан оддий (Si, Ge ) дан бошлаб бирикмали (GaAs, GaP, InP ва шуларга ўхшаш) материалларни олиш мумкин.

2.1.7. Ярим ўтказгичли материалларга механик ва кимёвий ишлов бериш технологияси

Ярим ўтказгичли материалларни қирқиш. Ярим ўтказгичли материаллар асосан ёмби кўринишда ўстирилади (слиток). Ёмбининг диаметри, вазни, узунлиги ҳар хил бўлиши мумкин. Ундан ташқари материаллар қаттиқлиги билан ҳам катта фарқ қилиши мумкин. Қирқиш усуллари асосан сим орқали қирқиш, олмос юритилган гардиш (диск) орқали қирқиш ва нисбатан янги усул лазер нури ёрдамида қирқишларга бўлинади. Бу усулларни ишлатиш давомида асосан қирқиш жараёнида ҳосил бўладиган чиқиндиларни камайтириш, қирқиш жараёнида пластиналар сифатини сақлаш ва қирқиш самарадорликни оширишга аҳамият берилади.

Кимёвий ишлов бериш. Бу технологик жараён давомида асосан ярим ўтказгичли материаллар юзасига таъсир қилинади ва улар қаторига кимёвий ва механик сайқал бериш (полировка), кимёвий тозалаш (очистка) ва кимёвий емириш (травление) жараёнлари киради. Ишлов бериш тартиби қуйидагилардан иборат: тагликка ўрнатиш, ювиш ва шлифлаш (бу жараён катта рақамли абразив кукундан кичкинасига қараб аста-секин олиб борилади). Сайқаллаш жараёни қуйидаги тартибда олиб борилади. Аввалига намуна тагликка ўрнатилади, кейин шлифовка жараёнида ишлатилган дастгоҳга ёки алоҳида дастгоҳга юмшоқ матоҳ (М: бахмал, замш, батист, сатин ва шунга ўхшашлар) тортилади. Сўнгра намуна матоҳга маьлум босим билан ярим ўтказгичли материал контактга келтирилади ва маълум тезликда айлантирилади 60-100 айл/мин. Матоҳ билан намуна орасига таркибида олмос бўлган суспензия (олмос пасталар асосида тайёрланган қуюқ масса) қуйилади. Ишлатиладиган асосий олмос пасталар маркалари АСМ 3, АСМ 1 ва ҳоказолар. Ишлов бериш сифати ва даражаси оптик микроскоп ёрдамида назорат қилинади.

Кимёвий емириш жараёни. Ярим ўтказгичли материаллар сиртида механик ишлов натижасида ҳосил бўлган деформация бўлган қатламларни соф юза чегарасигача олиб ташлаш учун ишлатилади. Айрим ҳолларда ЯЎ қалинлигини камайтиришда ҳам ишлатилади. Кимёвий емирувчилар уч турга бўлинади. 

1. Селектив (танловчи) емирувчилар. Булар ёрдамида керакли маълум кристаллографик йўналишдаги юзаларни, сиртларни чиқариш мумкин. 

2.  Сайқалловчи емирувчи. Бу изотропик, яъни ҳар хил йўналишда ўзгармас маълум емириш тезлигига эга бўлган емирувчи.

3.  Носелектив емирувчи. Бу емирувчи материал юзасини нисбатан сайқаллайди ва юзада нотекисликлар ҳам ҳосил қилади.

Емирувчилар тайёрлаш учун химикатлар уларнинг тозалигига қараб танлаб олинади. Химикатлар тозалигига қараб қуйидаги турларга бўлинади. Т – техник тоза, ХЧ – химиявий тоза, ЧДА – анализ учун тоза, ОСЧ – алоҳида спектрал тоза.


2.2. ҚУЁШ ЭЛЕМЕНТЛАРИ ТАЙЁРЛАШНИНГ ДИФФУЗИЯ УСУЛИ

2.2.1. Ярим ўтказгичли материалларда диффузия қонунларининг ишлатилиш имкониятлари

Ҳозирги замон ҚЭ технологиясида диффузия ёрдамида тузилмалар таёрлаш асосий йуналишлардан ҳисобланади. Ҳозирги вақтда бутун дунёда тайёрланаётган кремний асосидаги ҚЭ ларининг асосий қисми диффузион технология воситасида олинади. Шунинг учун диффузия жараёнини қисқача кўриб ўтамиз.

 Диффузия жараёнида модда оқимининг зичлиги Фикнинг биринчи қонунига асосан қуйидагича кўрсатилади.



Ia қ D grad C (3), grad C қ dC/dx (4)

Бу ифода Х ўқи йўналишида концентрация ўзгаришини кўрсатади. Бу ерда, С- киришма концентрацияси, D – диффузия коэффициенти, см2/сек ўлчамида олинади ва берилган концентрация градиенти қийматида моддалар оқимининг қийматини кўрсатади. Фикнинг иккинчи қонунига асосан концентрациянинг вақтга нисбатан ўзгариши



 DC/dt қ D d2C/dx2 (5)

га тенг бўлади.


Умуман, ярим ўтказгичли асбобсозлик технологиясида кенг имкониятлилиги, самарадорлиги ва кўп қаватли қатламлар олиш имконияти осонлиги, киришмалар концентрациясини ўзгартириш имконияти мавжудлиги билан бошқа усуллардан фарқ қилувчи усул - бу диффузия усулидир. Киришмаларни диффузия ҳудудига етказиш имкониятини ҳисобга олган ҳолда бу усулни қуйидаги йуналишларга бўлиш мумкин.

А) Газ ёки буғ ҳолатидан фойдаланиб диффузия қилиш.

 Б) Чегараланган манбадан диффузия қилиш (М: электролитдан ёки вакуумда учириш йўли билан олинган юпқа қатламлардан диффузия қилиш).

В) Ярим ўтказгичли материал устига маълум усуллар билан ўтқазилган (суртилган ёки центрифуга ёрдамида ўтқазилган юпқа қатламларга керакли киришма унинг таркибида бўлган) юпқа оксид қатламлардан диффузия қилиш.

 Г) Асосий материали инерт ва унга актив киришма киритилган қаттиқ жисмлардан диффузия қилиш усули.


Кремнийда диффузия жараёни Фик қонунига тўлиқ бўйсинади ва унга асосан киришмалар концентрацияси тақсимоти чегараланмаган киришма манбаи ҳоли учун қуйидаги тенглама билан аниқланади.



N(x,t) қ No[1-exp(x/2(Dt)½] (6)

 бу ерда N – концентрация, D – диффузия коэффициенти, t – вақт, No – киришма атомларининг юзадаги концентрацияси.



Тажрибавий тадқиқотлардан аниқланишича, киришмалар тақсимоти анча мураккаб бўлиб, бунга асосий сабаб диффузия коэффициенти D нинг ярим ўтказгичли материалдаги вакансиялар концентрациясига боғлиқлигидир.






Диффузия жараёни ва уни ўтказишга мисоллар, жараённи ўтказиш тартиби. Диффузия жараёнини ўтказиш маълум тартибда олиб борилади. Булар жумласига: механик ва кимёвий ишлов бериш, киришмалар манбаини тайёрлаш, киришмалар киритиш йўналишини танлаш, жараён ўтказиш режимини танлаш, ҳисоблаш, диффузия ўтказиш, киришмалар концентарциясини ва чуқурлигини аниқлаш, киришмалар тақсимотини ўрганиш, жараён ўтказилиш режимига тузатишлар киритиш, қайта диффузия ўтказиш ва ҳоказолар киради. Айрим ҳолларда, шу жумладан, ҚЭ ларини тайёрлашда ҳам диффузион қатламларда электр токига қаршилигини камайтириш учун қатламлар максимал қийматгача киришмалар киритилади (19- расм). Бу ҳол учун, диффузион жараён давомида ярим ўтказгичли материал сиртида «концентрацион тўйиниш» ҳосил бўлади ва ундаги киришмалар концентрацияси чегаравий эрувчанлик қийматига тенг бўлади. Материални диффузион жараёндан кейинги совутиш давомида юқори концентрацияли киришмалар кремнийда ҳар хил кристаллик нуқсонлар

Расм 19. Диффузия жараёни ўтказишнинг ҳар хил вақтлари учун фосфорнинг кремнийдаги диффузион профили. (диффузия ўтказиш ҳарорати 950 оС, диффузия манбаи РОС13, кремний таглигида киришмалар концентрацияси 2 1016 см-3); с(х) – юзадан х масофадаги фосфор атомларининг концентрацияси.

 ҳосил қилади ва натижада ярим ўтказгичнинг электрофизик хусусиятлари (L, t, µ ) кескин ёмонлашади. Натижада ярим ўтказгич юзасида хусусиятлари тамоман яроқсиз бўлган «ўлик қатлам» ҳосил бўлади. Бу қатламнинг хусусиятларини ўзгартириш ва унинг қалинлигини камайтириш учун қуйидаги амаллар бажарилади.

· киришмаларнинг юзадаги концентрациясини чегаралаш, 

· диффузия жараёнини чегараланган манбадан олиб бориш, 

· киришмаларни икки стадияли усул билан киритиш,

· юзадаги концентрацион тўйинишни кимёвий емириш усули билан олиб ташлаш.

2.2.2. Икки босқичли диффузия қилиш усули


Икки босқичли диффузия усули билан киришмаларни киритиш жараёнининг афзаллиги шундан иборатки, «киритиш» босқичида материалга фақат берилган миқдордагигина киришма унинг юза қатламларига киритилади. «Тарқатиш» босқичида эса киришмалар материал ичига диффузия қилинади. Натижада киришмаларнинг намуна юзасидаги концентрацияси нисбатан камаяди. Бу эса юзадаги рекомбинацион суръатни камайишига олиб келади. «Киритиш» босқичининг ҳарорати «тарқатиш» босқичига қараганда пастроқ ҳароратда олиб борилади.

2.2.3. Диффузион қатламлар хусусиятларини ўрганиш


Ҳосил қилинган диффузион қатламларни ярим ўтказгичли тузилмаларга тадбиқ қилиш учун уларнинг хусусиятларини таҳлил қилиш зарур. Бу хусусиятлар жумласига диффузион қатламнинг қалинлиги, киришмалар концентрацияси, киришмаларнинг қатламдаги тақсимоти, қатламнинг электр токига қаршилиги, ундаги асосий бўлмаган заряд ташувчиларнинг яшаш вақти ва ҳаракатчанлиги, ва ҳоказолар. Диффузион қатламлар қалинлигини ўлчаш усуллари жумласига қатламни бузмасдан ва қатламни емириб ўлчаш усуллари киради. Қатламни емиришга асосланган усуллар қаторига шар-шлиф ва қия-шлиф усуллари киради.

Шар-шлиф усули диффузия жараёнидан кейин материал сиртида механик усул билан шар шаклидаги золдир ёрдамида чуқурча ҳосил қилиб, сўнгра уни ранг берувчи кимёвий аралашмаларда емириб р-n ўтиш чегарасини аниқлашдан иборат. Аниқланган чегара оптик микроскопда чуқурлиги ўлчанади ва унинг қиймати диффузион қатлам қалинлигига тенг деб олинади.

 Қия-шлиф усули аввалги усулни бир кўриниши бўлиб р-n ўтиш чегарасигача қия текислик ҳосил қилинади. Бу усулларнинг аниқлиги золдирнинг диаметрига ва қия текисликнинг қиялигига боғлиқдир. Қатламни бузмасдан қалинликни аниқлаш усулларига вольт-сиғим характеристикани ўлчаш ва ҳар хил электрон зонд усуллари киради. 


Киришмалар концентрациясини ўлчаш усуллари. Киришмалар концентрациясини ўлчаш усуллари ҳар хил бўлиб, Холл эффекти усули, Ван дер Пау ва вольт-сиғим усуллари энг кўп қўлланилади. Бу усуллар ярим ўтказгичли материалдан электр токи ва магнит майдонининг зарядга бўлаётган таъсир натижасида ҳосил бўлган электр токи ўтказувчанлигига асослангандир.

2.2.4. Диффузион технология асосида қуёш элементларини тайёрлаш имкониятлари


Ҳозирги замон кремний асосидаги қуёш элементларининг деярли аксариятида ҚЭ нинг асосий қисми бўлган р-n ўтиш технологияси киришмаларни диффузия қилишга асосланган. Диффузион р-n ўтишни тайёрлаш учун кремнийга ионланиш энергияси кичкина бўлган киришмалар киритилади. Жумладан р-тур Si олиш учун B ва n-турдаги Si олиш учун P киритилади. Ҳозирги замон кремний асосидаги ҚЭ тайёрлашда асосий материал қилиб кристалли p-турдаги кремний олинган. Бунга асосий сабаблардан бири асосий бўлмаган заряд ташувчиларнинг электронлар бўлганлиги ва уларнинг диффузион йўли узунлигининг нисбатан катталигидир. Ld ҚЭ сифатида ишлатиладиган материалларда 100 мкм дан ортиқ бўлиб, ўз навбатида бундай қалинликдаги (100 мкм дан қалинрок бўлган) кремнийга механик ва кимёвий ишлов беришни осонлаштиради. Диффузия қилиш усули билан р-n ўтиш олишдан аввал диффузион жараён ўтказиш ва диффузион қатлам параметрлари олдиндан назарий йўл билан ҳисобланади. Аввалига р-n ўтиш қалинлиги, диффузион қатламдаги киришманинг концентрацияси, сирт рекомбинацион коэффициенти ҳисобланади. Сўнгра диффузия қилиш жараёни аниқланади.


Р-турдаги кремний асосида ҚЭ олишда nҚ-қатлам олиш учун фосфор киришмалари киритилади. Ер шароитида ишлайдиган эффективлиги 16-18 % бўлган қуёш элементлари олиш учун фосфор киритилган қатламнинг қалинлиги 0,3-0,5 мкм бўлиши кифоя. Киришмалар концентрацияси эса (1-6) 1019 см-3, солиштирма қаршилиги ρ~ 10-2 – 10-3 ом см, Lр~ 0,4-0,6 мкм бўлиши керак. Сирт рекомбинация суръатининг миқдори 102-103 см/сек дан ошмаслиги керак.
Фосфор диффузияси жараёнидан аввал орқа томонга 1-1,5 мкм чуқурликда алюминий киритилган рҚ-типдаги, яъни ррҚ-ўтиш ҳосил қилиш мақсадга мувофиқдир. Бинобарин, фосфор диффузияси таъсир қилмаслиги учун орқа томон маълум қалинликдаги кремний оксиди билан беркитилади. 
Фосфор билан легирланган диффузион қатлам олиш ҳарорати одатда пастроқ бўлиб 900-950 оС ни ташкил қилади. Фосфор киритиш қуввати чегараланган манбаъдан олиб борилади. Жараённи қаттиқ жисмли манбаълардан "«юмшоқ"» режимни қўллаб олиб бориш керак. «Ўлик қатлам» ҳосил бўлишнинг олдини олиш учун икки босқичли диффузия қилиш усулини қўллаш мақсадга мувофиқдир.


Р-п ўтишни ҳосил қилишнинг бошқа усуллари ҳам мавжуд бўлиб булар жумласига ионли легирлаш усули, эпитаксия қилиш воситаси киради. Ўз навбатида эпитаксия қилиш воситасининг турли йўллари мавжуд, жумладан, газ фазали эпитаксия усули, суюқ фазали эпитаксия усули, молекуляр нурли эпитаксия усули.

2.3. ГЕТЕРОЎТИШЛАР ВА УЛАРНИНГ ХОССАЛАРИНИ ЎРГАНИШ

2.3.1. Гетероўтишлар тушунчаси


Иккита ҳар хил моддаларнинг бир-бирига туташуви (контактга келтирилиши) гетероўтишлар (ГЎ) дейилади. ГЎ нинг ҳар хил турлари мавжуд: 

1. Иккита ҳар хил ярим ўтказгич асосидаги ГЎ. Мисол, GaAs ва Ge, GaP ва Si, CdTe ва CdS ва бошқалар.

2. Металл ва ярим ўтказгич асосидаги ГЎ (Шоттки барьери мисолида). Мисол, Au ва Si, Ge ва бошқалар.

3. Металл ва ярим ўтказгич орасидаги омик контакт.

2.3.2. Гетероўтишларнинг энергетик диаграммаси


Гетероўтишларнинг физикавий хоссаларини ўрганиш ва уни таҳлил қилиш, уларнинг энергетик диаграммаларини тузиш асосида олиб борилади. Шунинг учун, қисқача GaAs-Ge гетероўтишининг энергетик диаграммаси мисолида кўриб ўтамиз. Фараз қилайлик, берилган ярим ўтказгичларнинг ҳажмдаги хусусиятлари ажралиш чегарасигача ўзгармайди ва чегара қисмида кескин бир материал хусусиятидан бошқа материал хусусиятига ўзгаради. GaAs ва Ge материали учун ман қилинган зоналар кенглиги (Eg) мос равишда 1,45 ва 0,7 эВ га тенг. 


Чиқиш ишининг катталиги Ферми сатҳидан то вакуум сатҳигача бажарилган иш миқдорига тенг бўлгани учун ва Ферми сатҳининг киришмалар концентрациясига боғликлиги сабабли, унинг ўрнига электронга мойилликни олиш мақсадга мувофиқдир, яъни ўтказувчанлик соҳаси чегарасидан вакуум сатҳигача бажарилиши керак бўлган иш киришмалар энергиясига боғлик эмас. Жадвалда GaAs ва Ge ни характерлайдиган энергетик диаграмма тузиш учун керак бўладиган параметрлар келтирилган.

	 ПАРАМЕТРЛАР
	 GaAs
	 Ge

	Электронга мойиллик, χ ва ман қилинган зона кенглиги, Eg , (эВ)
	 4,07, 1,45
	 4,13, 0,7 

	Компенсация қилинмаган донорлар концентрацияси,Nd-Na, см-3
	 1016
	

	Компенсация қилинмаган акцепторлар концентрацияси, Na-Nd, см-3
	
	 3 1016

	EC-EF қ δGaAs, эВ
	 0,1
	

	EF-EV қ δGaAs, эВ
	
	 0,14

	Панжара доимийлиги, α, Ао
	 5,654
	 5,658

	Нисбий диэлектрик киритувчанлик, ε
	 11,5
	 16



Электроннинг EFp сатҳдаги энергияси унинг EFn сатҳдаги энергиясидан кам, шунинг учун Ферми сатҳлари тенглашуви учун ( материаллар контактга келтирилган ҳол) бир қисм электронлар GaAs дан Ge га ўтади. Бундай ҳаракат (кўчиш) чегаравий қисмда арсенид галлийда Ec сатҳининг юқорига қайрилишига олиб келади. Ферми сатҳининг силжиши

 EFp – EFn қ (χGe Қ Eg(Ge) – δGe) – (χGaAs ҚδGaAs) қ VDn Қ VDp (7) 

бўлиб, бу миқдор 0,52 эВ га тенг бўлади.

Бу ерда VDn, VDp – мос равишда ГЎ нинг энергетик соҳасидаги электронлар ва тешиклар учун бўлган энергетик узилишлар, δGe ва δGaAs – мос равишда Ge ва GaAs гетероўтиш чегарасида материаллар ўтказувчанлик ва валент соҳалари энергетик номувофиқлиги ҳисобига ҳосил бўладиган қўшимчап узилишлар қиймати. Гомоўтишдаги каби, чегара яқинида χn ва χp қалинликларда зарядга кам ҳудудлар мавжуд бўлиб, заряд сақланиш қонунига асосан


 χn ва χp қ Na/Nd (8) 

сақланиши керак. Пуассон тенгламасига асосан

VDn қ ND (χn2) / 2εGaAs ва VDpқ NA(χp)2 / 2εGe (9) 

 бу тенгламадан 

VDn/VDp қ NA εGe / ND εGaAs (10)

 келиб чиқади. Бизнинг ҳол учун бу нисбат 4:1 ни ташкил қилади. Шунинг учун, бу нисбат 0,42 эВ ва 0,10 эВ га тенгдир.


Оддий геометрик мулоҳазалар асосида ∆Ec узилиш учун қуйидаги тенгликларни келтириш мумкин. 

∆Ec қ δGaAs Қ VDn – (Eg(Ge) – δGe) Қ VDp (11) 

 


∆Ec қ χGe – χGaAs (12) 


Валент соҳадаги энергетик узилиш учун эса қуйидаги тенгликни келтириш мумкин. 

 


∆EV қ ( Eg(GaAs) – Eg(Ge)) – (χGe- χGaAs) (13)

 ва (12), (13) ифодалардан.

∆EcҚ∆EV қ Eg(GaAs) – Eg(Ge) (14)

ҳосил бўлади. Шундай мулоҳаза асосида бошқа гетерожуфтликлар учун ҳам энергетик диаграммаларни тузиш мумкин. Бу диаграммалар ажралиш чегарасида заряд бўлмаган ҳол учун тўғри бўлади.

2.3.3. Ярим ўтказгичли материаллар асосидаги гетерожуфтликлар


Гетерожуфтликларни танлаш асосан иккита кристаллографик параметрни ҳисобга олишга асосланади. Булар панжара доимийлиги ва иссиқликдан кенгайиш коэффициентларидир.


Панжаралар номувофиқлиги агар бир неча фоизни ташкил қилса, у ҳолда ажралиш чегарасидаги юза ҳолатлар зичлиги 1014 см-2 ва ундан юқори бўлиши мумкин, натижада гетероўтиш хусусиятлари шу чегаравий ҳолатларга боғлик бўлиши мумкин. Бундай ҳолатлар жуфтланмаган валентлари ёки «бебош» боғланишлар ҳисобига бўлади. Натижада ажралиш чегарасида қуйидаги ҳоллар келиб чиқади;

 а) ажралиш чегарасида энергетик соҳаларнинг қайрилиши, 

б) ажралиш чегарасида ортиқча асосий бўлмаган заряд ташувчиларнинг кучли рекомбинацияси.


Агар ажралиш чегарасидаги ҳолатлар зичлиги 1013 см-2 ва ундан камроқ бўлса, айтиш мумкинки, чегаравий ҳолатлар ўтиш чегарасига кам таъсир қилади ва гетероўтиш хусусиятлари ташкил қилувчи материаллар орасида ҳосил бўлган гутероўтиш хоссалари билан аниқланади. Шунинг учун асосан гетерожуфтликлар танлашда панжаралар доимийлигининг фарқи 1 % ва ундан камроқ бўлиши мақсадга мувофиқдир. Қуйидаги жадвалда айрим гетерожуфтликлар ва уларнинг параметрлари келтирилган.

	материаллар
	Eg, эВ
	Панжара доимийлиги a , Ao
	соҳа тузилиши
	Иссиқлик дан кенгайиш коэффициенти, оС-1
	киришмалар
	Электронга мойиллик, эВ

	GaAs
Ge
	1,43

0,66
	5,654

5,658
	Тўғри

Тўғримас
	5,8

5,7
	Se, Te, Zn

Al, Ga, In
	 4,07

 4,13

	ZnSe
Ge
	2,67

0,66
	5,667

5,658
	Тўғри

Тўғримас
	7,0

5,7
	Al, Ga, In

Al, Ga, In
	 4,09

 4,13

	AlAs
GaAs
	2,15

1,43
	5,661

5,654
	Тўғримас

Тўғри
	5,2

5,8
	Zn
Se, Te
	 3,5

 4,07


Гетероўтишли материаллар олиш технологияси асосан уч усулга асосланган. Булар жумласига суюқ ва газ фазадан эпитаксия усули, молекуляр-нурли эпитаксия усули ва вакуумдан ўстириш усулларидир.

Гетеро р-n ўтишларнинг афзалликлари.
ҚЭ гетероўтишли материаллар асосида тайёрланганда қуйидаги афзалликларга эга:

1) Агар кенг соҳали биринчи ярим ўтказгичнинг ман қилинган соҳаси Eg1, кейинги ярим ўтказгичнинг ман қилинган соҳаси Eg2, ва Eg1>Eg2 бўлса, қисқа тўлқинли ораликда спектрал сезгирликнинг ўсиши кузатилади. 

2)  Биринчи ярим ўтказгични «оптик дарча» сифатида қаралиб унга максимал равишда киришмалар киритиш (ёруғлик ўтишига тўсқинлик қилмайдиган даражада) воситаси билан ҚЭ нинг кетма-кетлик қаршилигини камайтириш имконияти туғилади. 

3)  Биринчи ярим ўтказгични қалин қилиб олиш мумкин бўлгани учун, ҚЭ нинг ҳар хил нурланиш радиациясига чидамлилиги ортади. Бу эса ҚЭ ларини коинотда ишлатилганида муҳим аҳамият касб этади.

2.4. ҚУЁШ ЭЛЕМЕНТИ ТУЗИЛМАЛАРИГА ОМИК КОНТАКТЛАР ОЛИШ ТЕХНОЛОГИЯСИ

2.4.1. Омик контакт тушунчаси

 Агар ЯЎ ва металл орасидаги контактнинг вольт-ампер характеристикаси нолдан бошлаб кучланишнинг катта қийматларига тенг kT ларгача (V>>kT) чизиқли хусусиятга эга бўлиб, ток кучини қарама-қарши томонга ўзгартирилганда ҳам бу қонуният сақланса, контакт омик деб ҳисобланади. Аммо, контактдаги кучланиш пасайиши ярим ўтказгичли материал ҳажмидаги кучланишлар пасайишидан кам бўлсаю, ток-кучланиш (I-V) характеристика шу ораликда чизиқли бўлмаса ҳам, контакт квази омик ҳисобланади (Расм 20). 20 – расмда мисол тариқасида контактлар қаршилини ўлчашни 3 зондли усули ва ВАХ келтирилган. Омик контактни характеристикаси ctgφ билан аниқланади.

Расм 20. Контактлар қаршилигини ўлчашнинг уч зондли усули (а), ўлчанган вольт-ампер характеристика (б)

Омик контактга қўйиладиган талаблар. Омик контакт қуйидаги хусусиятларга эга бўлиши шарт: 

а) катта электр ўтказувчанликка, 

б) юқори иссиқлик ўтказувчанликка, 

в) механик мустаҳкамликка.


Контактнинг солиштирма қаршилиги кучланиш нолга тенг бўлган ҳол учун қуйидаги тенгламани қаноатлантириши керак,

 ρко қ (dV/dI)Vқ0 
 (15)


Одатда солиштирма қаршиликнинг кескин камайишига заряд ташувчилар концентрациясини ошириш орқали эришилади ва ҳароратнинг камайиши жараёнида ρ нинг ортиши кузатилади. 
Бир металл ёрдамида олинган контактларда юқоридаги талабларни бажариш қийин. Шунинг учун икки ёки ундан ортиқ металлар комбинацияси орқали талаблар бажарилиши мумкин. Бундай контактларда биринчи металл қатлами ярим ўтказгичли материалда маьлум тип заряд ташувчилар мавжуд киришма ролини бажариши керак (актив контакт) ёки ярим ўтказгич билан нисбатан камроқ электр ўтказувчанликка эга бўлган ҳолда у билан кимёвий боғланиш ҳосил қилиши керак (пассив контакт).

Бундан ташқари биринчи металл қатлами механик мустаҳкамлик учун масъулдир. Контактнинг иккинчи металл қатлами юқори ҳароратли технологик жараёнга дош бериши ва ташқи муҳит таъсирига узоқ муддатда чидамли бўлиши шарт. Учинчи металл қатлам (ёки энг устки қатлам) қалайлаш имконини бериши, фотоэлектрик батареяни элементлар асосида йиғишни осонлаштириши ва ҚЭ кетма-кетлик қаршилигини камайтириш имконини, бинобарин, контакт кесимини ошириш имкониятини бериши керак.

2.4.2. Омик контакт олиш ус уллари


Ҳозирги замон юқори самарали фотоқабуллагичлар ва ҚЭ ишлаб чиқаришда кўп қатламли контактлар ишлатилади. P-тип кристалли кремний асосидаги коинотда ишлатиладиган қуёш элементларида Al, Ti, Pd, Ag, n-тип асосидаги ҚЭ учун эса, Ti, Pd, Ag металлари ишлатилади. Ерда ишлатиладиган қуёш элементлари учун нисбатан арзонроқ турадиган металлар ишлатилади; р-тип учун Al, Ti, Ni, Cu, n-тип материали учун, Ti, Ni, Cu. Контактлар сирти кейин ПОС-61 маркали аралашма ёрдамида қалайланади. Энг арзон ва оддий технология билан олинадиган контактларда Sn ва Al дан фойдаланилади.


Омик контактлар олиш асосан вакуумда учириш, электрокимёвий ўтказиш, кимёвий ва термик усуллар орқали амалга оширилади. Юқоридаги технологик жараёнларидан бирини ишлатиш учун аввалига квазиомик ёки омик контакт олиш учун керак бўлган асосий талабларни кўриб ўтамиз. 

1. Металл-ярим ўтказгичли материал чегарасида қаршиликни камайтириш учун заряд ташувчиларнинг туннел усули билан оқиб ўтишини таъминлаш мақсадида ўта легирланган чегаравий қатлам ҳосил қилиш; 











2. Термоэлектрон ток оқиб ўтиш механизмини бошқариш учун металлдаги чиқиш иши ФМ ва ярим ўтказгичдаги электронга мойилликнинг муштарак қийматларини танлаб чегарадаги φб баръер катталигини бошқариш;






3. ионли имплантация, механик ёки электрик ишлов бериш йўли билан ярим ўтказгичли материал юзасида нуқсонлар ҳосил қилиб, туннел тусиқлар ҳудудида энергетик ҳолатлар ҳосил қилиш.


Юза қатламдаги киришмаларнинг ўта юқори концентрациясини ҳосил қилиш учун қуйидаги усуллардан қўлланилади.





1. Қаттик жисмли диффузия манбаъидан ёки буғ фазасидан юқори ҳароратда диффузия жараёнини ўтказиш.

2.  Контакт материалнинг ўзидан диффузия қилиш, мисол Zn нинг Au-Zn аралашма орқали InP га диффузияси.

3. Ионли имплантация жараёнидан кейинги термик ишлов усули.

4. nҚ ва рҚ -қатламларни эпитаксиал усул билан ўстириш.

5. Контакт материалини ярим ўтказгич билан биргаликда термик эритиш ва рекисталлизация қилиш. 

Сўнгги усул суюқ фазали эпитаксия усулига ўхшаш бўлиб, эритувчи металл танланганда унинг ярим ўтказгичли материалда эритиш қобилияти ҳисобга олинади. Легирловчи киришма эритувчи таркибида бўлиши мумкин ёки махсус восита билан киритилади. Бундай эритма совуганда ярим ўтказгич кристалланиш жараёнини ўтади ва қайта ҳосил бўлган қатлам эритмадан ўта легирланади.

2.4.3. Омик контактлар хусусиятларини ўрганиш

Қуйида берилган жадвалда айрим ярим ўтказгичли ҚЭ лари тайёрлашда ишлатиладиган материаллар учун омик контактлар келтирилган.

	Ярим ўтказгичли материал
	 ρ, Ом см
	n- ёки р-киришманинг концентрацияси
	Контакт материали
	Контакт тури
	Келтирилган қаршилик, ом/см2

	 Р-Si
	 -
	 1019
	 Al
	актив
	 10-6

	 P-Si
	 -
	 1015
	 Al
	актив
	 5 10-4

	 P-Si
	 0,5
	 -
	 Al
	актив
	 10-3

	 P-Si
	 2
	 -
	 Ni
	пассив
	 -

	 P-Si
	ҳар қандай
	 ҳар қандай
	Pt-Pt-Si
	
	 10-4

	 n-Si
	 5 10-3
	 -
	 Al
	пассив
	 4 10-3

	 n-Si
	 -
	 1019
	 Ag-Pd-Ti
	пассив
	

	 n-GaAs
	 -
	 2 1016
	Ni-AuGe-Ni
	актив
	 8 10-5

	 p-InP
	 1-10
	 -
	Au-Zn-Au
	актив
	 10-3



 Қуёш элементларига тааллуқли контактларга қўйиладиган талабларни кўриб чиқамиз. Жадвалда ҚЭ лари учун ишлатилган класссик контактлар келтирилган. Умуман олганда ҳозирги замон ҚЭ лари учун ишлаб чиқилган контактларнинг ўнлаб ҳар хил материалдан олинган «актив» ва «пассив» турлари яратилган. Шунга қарамасдан уларга қўйиладиган талабларнинг асосий қисмлари қуйидагилардан иборат:

1. Контактнинг келтирилган қаршилиги кичкина бўлиши керак.(ρко→0)

2. Фронтал томонга олинадиган контакт тўрсимон кўринишда бўлгани учун, унинг қаршилигини камайтириш керак. Бунинг учун ҚЭ эритилган қалайга туширилади, бинобарин, контактнинг қатламлари шу жараёнга чидамли бўлиши керак.

3. Контактнинг хусусиятлари кейинги ҳар хил технологик жараёнлар давомида сақланиб қолиши керак, хусусан бу кўпроқ фронтал контактга тегишлидир.

4. ҚЭ ларини герметизация қилувчи қатламлар олингандан кейин контакт параметрлари узоқ вақт давомида (20 йил ва ундан кўпроқ вақт давомида) ташқи муҳит таъсирига чидаши керак.

5. Контакт олинадиган материаллар иложи борича арзонроқ бўлиши, нодир материаллар қўлланмаслиги керак.

6. Орқа томондан нурни қайтарувчи контактга эга бўлган ҚЭ лари олиш учун материал танланганда нурни қайтариш коэффициентини ҳисобга олиш керак.

Кристалли кремний асосидаги ҚЭ кенг қўлланилади. Бу ҚЭ ларида асосан қуйидаги контактлар ишлатилади; р-типдаги Si учун Al, Al-Ti Pd-Ag ва n-типдаги Si учун Ti-Pd-Ag. Бу контактлар асосан вакуумда учириш усули билан олинади.




Одатда nҚ-Si учун Ag яхши туннелланиш хусусиятига асосланган контакт бўлиб ҳисобланади (Фвқ0,6-0,7 эВ). Аммо бу тизимнинг адгезияси ёмон, шунинг учун Si билан Ag орасига оралиқ юпқа қатлам Ti киритилади. Бундай контактларда Ag нинг қалинлиги 2-3 мкм ва титаннинг қалинлиги 1 мкм га яқин бўлиши керак. Бундай қалин қатламларни вакуумда учириб олиш мушкил вазифадир. Табиий шароитда ўтказилган тажрибалар натижасига кўра бу системанинг коррозияга учраши мумкинлиги аниқланган ва бу жараён сув буғининг ютилишига асослангани аниқланган. Шунинг учун кейинчалик титан ва кумуш орасига палладий киритиш тавсия этилган ва натижада контактнинг электр токи ва ҳароратга чидамлилиги оширилган. Бундай контактларнинг бирдан-бир камчилиги уларнинг нисбатан қимматлилигидадир. Бу ерда нафақат материаллар нодирлиги, шу билан бирга вакуумда учириш жараёнининг катта исрофгарчиликка олиб келишини ҳам ҳисобга олиш керак. 

2.4.4. Қуёш элементларига контакт олиш жараёнининг ўтказилиш тартиби


Контакт олиш жараёнининг кетма-кетлиги қуйидагилардан иборат. 

· Si р-n тузилмасини контакт олишга тайёрлаш (кимёвий ёки кимёвий-механик усул билан контакт олинадиган юзани тозалаш), 

· структурага фоторезист ўтқазиш, 

· фотошаблон ёрдамида контакт расмини тушириш, 

· фоторезистни мустаҳкамлаш,

· вакуум қурилмасидан фойдаланиб кетма-кетлик билан контакт материалларини учириш,

·  контакт адгезиясини яхшилаш учун контактга иссиқлик билан ишлов бериш,

·  фоторезистни юзадан олиб ташлаш,

·  контакт кесим юзасини ошириш учун қалайлаш, 

· фронтал юзадан нур қайтаришини камайтириш учун уни оксид билан қоплаш, 

· ҚЭ тузилмасидан шунт берадиган қисмларни кесиб олиб ташлаш,

·  ҚЭ нинг параметрларини ўлчаш.


ҚЭ фронтал қисмидаги юпқа диффузион жараён орқали ҳосил қилинган фосфор киришмали қатлам одатда катта юза қаршилигига эга бўлади ва унинг қиймати одатда 50-100 Ом/(. Бундай қаршиликни камайтириш ва тузилма самарадорлигини сақлаш учун ташқи (фронтал) юзага тўрсимон (сетка) контакт олинади. Бу контакт биринчидан юзани кўп тўсмаслиги, иккинчидан омик бўлиши, учинчидан юпқа диффузион қатламни тешмаслиги керак. (Расм 21, 22.)

Расм 21. Кремнийли қуёш элементининг фронтал контакт кўринишига оид мисол. 1- юзадаги тўрсимон контакт (кўп қатламли контакт Қ аралашма), 2 – шаффофлантирувчи қатлам, 3 – легирланган п-типдаги юпқа қатлам (0,2 мкм), 4 – 0,5 мкм қалинликдаги хажмий заряд қатлами, 5 – 200 мкм қалинликдаги база қатлами, 6 – 0,5 мкм қалинликдаги рҚ - қатлам, 7 – орқа томондаги контакт қатлами, 8 – ток жамловчи шина, 9 – тўрсимон ток жамловчи шина.


Юпқа диффузион қатламлар олинганда, одатда юзада микроскопик катталикдаги тешилган участкалар ҳосил бўлиши мумкин. Бундай ҳолларда Rш қаршилиги камайиши ва Iо нинг қиймати ортиши мумкин. Бунинг олдини олиш мақсадида контакт олинадиган юзага металл маскалар ёки полимер материалдан қилинган ва контакт расми туширилган фоторезист маскалар ёрдамида ёки аксланишни камайтирувчи қатламлар устига контакт олинади. Контактнинг геометрик шакли контакт олинадиган юза катталигига, диффузион қатламнинг қалинлигига ва ҚЭ ларининг қайси шароитда ишлашига қараб танлаб олинади. Одатда юзага тушаётган нурни йулини тўсмаслик учун юзани тўсиш коэффициентининг катталиги 10 % дан оширмасликка ҳаракат қилиниши керак. Концентрлаштирилган (зичлаштирилган) қуёш нурлари билан ишлайдиган ҚЭ ларда эса юзани тўсиш коэффициенти қуёш нурини зичлаштириш коэффициентига боғлик бўлиб, айрим ҳолларда у 50 % ошиқроқ бўлиши ҳам мумкин. 

Расм 22. Типик кремний асосидаги қуёш элементига оид энергетик соҳали диаграмма; п-қатлам ўлчами катталаштирилган. 1 – орқа томонга яқин қисмдаги электр майдони.

2.5. ЮЗАДАН АКСЛАНИШНИ КАМАЙТИРУВЧИ ҚАТЛАМЛАР ОЛИШ ТЕХНОЛОГИЯСИ

2.5.1. Аксланишни камайтирувчи қатламларнинг хусусиятлари


Қуёш элементари самарадорлигини оширишнинг яна бир йўли элементнинг юза қисмидан бўладиган нур қайтарилиш ҳодисасини камайтиришдир. Мисол учун сайқалланган кремний пластинаси юзасидан 0,35-1,1 мкм диапазонда тушаётган нурнинг аксланиш коэффициенти 0,45 дан ошиши мумкин. Бу ҳодиса асосан Si ва атмосфера орасида нур синдириш коэффициентининг номувофиқлигидир. Кремний учун n қ 3,6 бўлгани ҳолда, ҳаво учун бу кўрсуткич бирга тенг. Бундай шароитда тушаётган нурнинг қайтишини камайтириш учун, ярим ўтказгичли материал устини синдириш кўрсаткичини мувофиқлаштирувчи ҳар хил оксид материаллар билан қоплаш керак бўлади. Бундай материаллардан ҚЭ технологиясида ишлатиладиганларига SiO, SiO2, SnO2, TiO2,Ta2O5, ZnS мисол бўла оладилар. Одатда, қопланаётган материаллар синдириш кўрсаткичи n1<n<n2 тенгсизликни қаноатлантириши керак. Юзадаги аксланишни камайтирувчи қатлам бир ёки икки қаватли ҳар хил материалдан иборат бўлиши мумкин. У ҳолда n1<n1k<n2k<n2 бўлиши керак.
Айрим ҳолларда қуёш элементи юзасидан бўлаётган иссиқликдан нурланишни оширишга тўғри келади. Сайқаллашган Si юзасидан, киришмалар концентрацияси (1-2) 1020 см-3 бўлганда ҚЭ да мувофиқлаштирувчи қопламасиз иссиқликдан нурланиш кўрсаткичи 0,19-0,24 га тенг бўлади. Элемент исиб кетмаслиги учун иссиқликдан нурланиш коэффициентини 0,9 гача ошириш керак бўлади. Бунинг учун ҚЭ юзаси икки қатламли оксид билан қопланиб, иккинчи қатлам иссиқликдан мувофиқлантирувчи бўлиб унинг қалинлиги 40-80 мкм га бориши ва n қ 1,51га яқин олиниши керак. Тушаётган спектрнинг ютилиши, юзадаги иссиқликни 30-40 оС да сақлаш учун, тўлқин узунлиги 3-30 мкм га тўғри келиши керак бўлади. Бу ҳодисалар асосан коинотда ишлатиладиган ҚЭ ларига кўпроқ тааллуқлидир.









Икки қаватли аксланишни камайтирувчи қатламларни параметрларини тўғри танлаш уларни тўғри ҳисоблашга боғлик бўлиб, асосан биринчи қатлам параметрларини тўғри танлашни тақозо этади. Мисол учун, кўпинча биринчи қатламининг синдириш кўрсаткичини n қ 2,3 га тенг деб олинади ва унинг қатлами сифатида ZnS материалини олиш билан боғликдир. Иссиқликдан нурланишни камайтириш учун n қ (nикnSi)1/2 қ(1,5 Х 3,7)1/2 қ2,3 тенглиги келиб чиқади. Албатта ZnS ўрнига олинадиган бошқа материаллар ҳам мавжуд. Мисол учун Ta, Ti, Ce оксидлари. Иккинчи қатлам материаллари мисолига n қ1,6-1,8 га тенг бўлган In2O3, SnO2, SiOх олиниши мумкин.


Кремний асосидаги ҚЭ ларини бир қатламли эффектив аксланишни камайтирувчи материал бўлиб Ta2O5 ҳисобланилади ва унинг ёрдамида аксланишни 10 % дан камроқ қилиш мумкин. Икки қатламли қопламалар билан эса аксланишни 2 % гача камайтириш мумкин. 










Кремний асосидаги фотоқабуллагичлар сиртига ҳосил қилинадиган юпқа аксланишни камайтирувчи қатламнинг қалинлиги λ/4 га тенг бўлиши керак. Сўнгги вақтларда кремний тузилмаларида SiO2 ўрнига нитрид кремний Si3N4 олинаяпти ва унинг синдириш кўрсаткичи 2 ±0,1 га тенг. Бу қоплама юзадан аксланишни камайтириб қолмасдан шу билан бирга юзани пассивация ҳам қилади ва унинг ишончлилигини оширади. Одатда, сиртига нитрид кремний ўтқазилган фотоқабуллагичларда уларни корпусга ўрнатишга ҳожат қолмайди. Аксланишни камайтириш усулларидан яна бири, бу юза сиртини текстуралашдир. Бу усулнинг моҳияти шундан иборатки, юза сиртида аксланишни камайтирувчи рельеф ҳосил қилинади, яъни сирт маълум кристаллографик йўналишда емириш хусусияти бўлган эритмалар ёрдамида ишлов берилади.

2.5.2. Аксланишни камайтирувчи қатламлар олиш усуллари


Бундай қатламлар олиш усуллари хилма-хил бўлишига қарамасдан асосан қуйида келтирилган уч хил усул асосий бўлиб ҳисобланади. Бунга сабаб уларнинг имконлилиги ва нисбатан қониқарлигидадир. 

2.5.2.1. Вакуумда учириш усули билан қатламлар олиш

 Бу усул билан деярли турли хил қатламлар олиш мумкин. Буни биз кремний монооксиди олиш мисолида кўриб ўтамиз. Умуман кремний оксидлари (SiO ва SiO2 лар) микроэлектроникада қўлланиладиган асосий материаллардан ҳисобланади ва уларни олиш 

Расм.23. Ҳар хил бирикмалар асосидаги қатламлар олинган кремнийдан тайёрланган қуёш элементларини қайтариш коэффициентининг спектрал ўзгариши. 1- қатламсиз; 2 – SiO ( d қ 0,15 мкм); 3 – ZnS ( d қ 0,15 мкм) Қ кремний органик лак (ℓ қ 50 мкм); 4 - ZnS ( d қ 0,15 мкм) Қ кремний органикли каучук Қ шиша пластина (ℓ қ 0,5 мм); 5 – идеал совутилган ҳол.

технологияси кўпчиликка маълум. Фотоэлектрик тизимларда улар оптик параметрларининг тўғри келиши нуқтаи назаридан ишлатилади. Кремнийли ҚЭ лари ишлайдиган оптик диапазон Ер шароити учун бу 0,4-1,1 мкм дир. Шунинг учун антирефлексион қатлам шу диапазонда тушаётган нурни максимал ўтказиш хусусиятига эга бўлиши керак. Кремний оксиди аралашмаси SiOх нинг синдириш кўрсаткичи 1,6-1,8 га тенгдир. Оптика қонунларига асосан унинг қопламадаги қалинлиги 950-1100 оА бўлиши керак. Бу монооксидни вакуумда учириш усули билан олиш учун унинг майдаланган (0,5-1мм) фракцияси олинади. Акслантиришни камайтирувчи қатлам қалинлигини назорат қилиш учун асосий намуналар билан бирга «йўлдош» намуна ҳам олинади ва назорат ишлари «йўлдош» намунада олиб борилади. «Йўлдош» намуна сифатида шаффоф материаллар, масалан шиша олинади. Аксланишни камайтирувчи қатлам қалинлиги интерференция ҳодисасига асосланиб, интерферометри бор бўлган микроскоплар ёрдамида аниқланади. Бундан ташқари маълумотномалардан олинган жадваллар ёрдамида олинган оксиднинг рангига қараб қалинликни маълум аниқликда топиш мумкин. 23-Расмда ҳар хил материалдан тайёрланган аксланишни камайтирувчи оптик қопламаларнинг аксланиш коэффициенти тушаётган ёруғлик тўлқин узунлигига қараб ўзгариши келтирилган.

2.5.2.2. Пиролиз усули билан қатламлар олиш

Пиролиз усули билан аксланишни камайтирувчи қатламлар олиш усулини SnO2 мисолида кўриб ўтамиз. SnO2 асосидаги аксланишни камайтирувчи қатламнинг яхши томонларидан бири унинг легирлаш имконияти мавжудлигидадир. Натижада унинг электр токига қаршилигини минглаб маротаба ўзгартириш мумкин. Бу бирикма химиявий таъсирга ўта чидамлидир. Бу қопламани олиш технологияси Sncl2 ва Sncl4 бирикмаларидан 450-600 оС да пиролиз қилишга асосланган. Бу оксид таркибига n-тип материал олиш учун фтор (F) ва р-тип материал олиш учун сурма (Sb) киритилади. Натижада келтирилган сирт қаршилигини 10 Ом/□ гача тушириш мумкин. Шишага олинган қалай оксиди таҳлили шуни кўрсатадики қалинлиги 750-1100 оА бўлганда ҳам шаффофлик коэффициентини 95 % етказиш мумкин. Қаршиликни камайтириш ҳисобига эса ҚЭ га олинадиган контактни бевосита аксланишни камайтирувчи қоплама устига олиш имконияти туғилади.

2.5.2.3. Аксланишни камайтирувчи қатламларни термик йўл билан олиш усули


Қатламларни термик ишлов бериш усули билан олиш энг кўп ишлатиладиган усул бўлиб, бу усул микроэлектроникада тузилмалар сиртини пассивация қилишда кўп ишлатилади. Термик усулни асосан SiO2 олишда ишлатилади. Бу усулнинг асоси технологик жараён давомида кремнийли тузилманинг сиртини кислород таъсирида окисланишидадир. Ҳароратнинг катталигига ва жараён шароитига қараб кремний оксиди хусусиятлари ўзгариши мумкин. Термик усул шартли равишда иккига «қуруқ» ва «ҳўл» усулга бўлинади. Бу усуллар орасидаги фарқ жараён ҳароратининг қиймати ва жараённи ўтказилиш шароитидадир. «Қуруқ» усулни ўтказиш жараёни 1100 оС ва ундан ортиқ ҳароратда олиб борилади, «ҳўл» усулда ҳарорат 200 оС гача пастроқ ҳароратда қўшимча кислород атмосферасида олиб борилади. Айрим ҳолларда кислородга қўшимча сув буғи ҳам берилади. Бу усул билан олинган қатламлар микроэлектроникада қуйидаги вазифаларни бажариши мумкин.

1) Фотолитографик жараёнда «ниқоб» (маска) сифатида ишлатилиб, контакт олишда қўлланилади. 

2) ҚЭ ларида аксланишни камайтирувчи қатлам сифатида ишлатилади.

3) Айрим кремний тузилмаларида юзани пассивация ва ҳимоя қилувчи қатлам сифатида ишлатилиши мумкин.

Қопламаларнинг қалинлиги кўп жиҳатдан технологик жараён шароитига ва ҳароратга боғлик бўлиб, уларни назорат қилиш муҳим аҳамият касб этади.

2.6. ҚУЁШ ЭЛЕМЕНТЛАРИНИ ТАЙЁРЛАШ ТЕХНОЛОГИЯСИДА ФОТОЛИТОГРАФИЯ УСУЛИНИНГ ҚЎЛЛАНИЛИШИ

2.6.1. Фотолитография усули ва унинг моҳияти


Ҳозирги замон микроэлектроникасининг ютуқлари кўп жиҳатдан фотолитграфия усулини қўлланилишига боғлиқдир. Бу усул билан ЯЎ тузилмаларда катта аниқликда аввалдан берилган топологияга эга бўлган шакл туширилади ва кейинчалик унга технологик ишлов берилади. Бу усул воситалари билан ҳар хил материалларга, жумладан диэлектрикларга, ярим ўтказгичли материалларга ва металларга проекцион расмлар тушириш мумкин.


Фотолитографик усул (ФЛУ) билан материалларга (ЯЎ, металл, диэлектрик) ишлов берилганда аввал керакли шакллар алоҳида махсус ёруғликка сезгир материалда – фоторезистда олинади. Фоторезистга (ФР) расм махсус қурилмалар орқали туширилади. ФЛУ усули воситасида 1-3 мкм ўлчам билан шаклларни 0,2-0,6 мкм аниқликда тушириш мумкин. ФЛУ усули билан шакл олишда қилинадиган асосий жараёнлар қуйидаги тартибда бажариладиган технологик амалардан иборат.

 - материалга ФР ўтқазиш,

· фоторезистни мустаҳкамлаш,

· фотошаблон ёрдамида шакл тушириш,

· шаклни нурлантириш, 

· кераксиз жойларни емириш,

· ортиқча ФРни олиб ташлаш.


Фоторезистлар. ФР лар – ёруғликка сезгир материал бўлиб, ёруғлик таъсири остида эрувчанлигининг ўзгариши ҳодисасига асосланиб шакл ишланади. ФР лар асосан ультрабинафша нурлар таъсирида активлантирилади. Фоторезист полимер материаллардан тайёрланади. ФР позитив ва негатив бўлади. Агар унинг эрувчанлиги нур таъсирида ортса, – позитив дейилади, агар камайса – негатив дейилади.

2.6.2. Фотолитография усулида қўлланиладиган материаллар


Фотолитография жараёнинини ўтказишда материални тайёрлаш муҳим технологик жараён бўлиб ҳисобланади. ФЛУ ни қўллашда намунага қуйидаги талаблар қўйилади. 

1) Намуна сиртида нуқсонлар бўлмаслиги (ифлосликлар, механик чизиқлар ва ҳоказолар). 

2) Ҳар хил физик ёки химик ҳолатларнинг намуна сиртида бўлмаслиги (намуна атомидан бошқа атомлар). 

3)  Керакли адгезияга эга бўлган ФР танлаш.

Намуна сиртига аввалдан ўтқазилган диэлектрик қатламларнинг қалинлиги етарли бўлиши керак.

 Намуна сиртига ФР қатламини олиш жараёни . ФР қатламини олишнинг бир неча усули мавжуд. Булардан бири центрифуга ёрдамида ФР қатламини олишдир. Маълум тезликда айланаётган центрифугага маҳкамланган намуна сиртига томчи кўринишдаги ФР туширилади. ФР нинг жараён давомида оқиши ва юпқа қатлам ҳосил қилиши кузатилади ва ундан эритувчининг буғланиши кузатилиб, унинг қовушоқлиги маълум даражага келгунча фойдаланилади. ФР оқиш жараёни тўхташигача жараён давом эттирилади. Одатда қалинлик бўйича бир текис юпқа қатлам ҳосил бўлиши учун центрифуга айланиш тезлиги 1500-6000 айл/мин бўлиши мақсадга мувофиқдир. Бу усулнинг афзалликлари қурилманинг соддалиги, юпқа қатламлар олиш имконияти мавжудлигидадир.

 Пуркаш усулида эса ФР сиқилган ҳаво ёрдамида намуна сиртига сочилади. Бу усул ФР нинг қалин олинишига имконият беради. Энг содда усуллардан бири намунани ФР га ботириш усулидир.


ФР ни қуритиш жараёни. ФР ни термокамерада ёки инфрақизил нурлар воситасида қуритиш усуллари мавжуд. Қуритиш 80-100°С, айрим ҳолларда эса 120-140 оС да олиб борилади.

2.6.3. Фотошаблон ёрдамида расм тушириш

Фотошаблон – тушириши керак бўлган намуна устидаги шаклнинг акси (негатив ФР учун) ёки ўзи (позитив ФР учун) кўринишида бўлади. Фотошаблонни намуна билан устма-уст тушириш ва нурлантириш одатда бир дастгоҳда ўтказилади. Фотошаблонни намуна билан устма-уст тушириш имтиёзли, масъул жараён бўлиб, у ФЛУ аниқлигини белгиловчи амалдир. Устма-уст тушириш жараёни микроскоп остида ўтказилади. Бу жараёндан кейин шу жуфтлик ёритилади, бунинг учун асосан контакт усули қўлланилади. Ёруғлик ФР қатламидан ўтиб қисман ютилади ва ФР нинг фотосезгир қисмини активлаштиради. Фоторезист ёритилиб активлаштирилгандан кейин, активлашган (яъни ёруғлик тушган жойлари) кимёвий усул билан емирилади. Натижада керакли шакл ҳосил бўлади. Бу жараён «очиш» деб аталади. «Очиш» ботириш ёки пульверизация усули билан бажарилади. Бу жараёнда назорат қилиш микроскоп остида бажарилади ва берилган шаклнинг аниқ бўлишига аҳамият берилади. «Очиш» жараёнининг аниқлиги ҳароратга, «очқич реактив»нинг концентрациясига ва ёритиш вақтига боғликдир.

2.6.4. Металл ва диэлектрик қатламларда шакл ҳосил қилиш


Юпқа қатламда шакл ҳосил қилиш учун аввалига ФР ёрдамида ниқоб ҳосил қилинади, кейин ФЛУ ни қўллаб шакл ҳосил қилинади. Бу жараёнда асосий амаллардан бири, шакл ҳосил қилиш учун кимёвий емириш амалидир. Химик емириш жараёнида, ФР билан ҳимоя қилинмаган жойларгина емирилиши керак. Аммо айрим ҳолларда емирилиш ичкаригагина эмас, балки ён томонга ҳам кетиши мумкин. Бу эса шаклни қисман бузилишига ва аниқликнинг камайишига олиб келиши мумкин. Бу жараён асосан танлаб олинган фоторезистнинг адгезия хусусиятига боғликдир. 

Кремний оксиди (SiO2) қатламига шаклларни олиш. SiO2 га олинган ФР ни емириш учун асосан кимёвий эритмалар ишлатилади. Масалан, 40 % ли фторли аммонийдан (NH4F) 88-91% ҳажмий ва концентрланган 48 % ли HF дан 9-12 % ли ҳажмий эритма тайёрланади. Емириш тезлиги жараён ўтказилаётган шароитга қараб 0,04-0,5 мкм/дақиқа бўлиши мумкин. 

Жуда юпқа қатламларни назоратли емириш учун эса 15 мл 48 % HF, 10 мл 70 % ли HNO3, 300 мл H2O таркиб олиниб, емириш суръати 0,012 мкм/дақиқа қилиб олинади.



Алюминий асосидаги қатламларни емириш. Aℓ асосидаги олинган қатламларни емириш учун кислотали ва ишқорли эритмалардан фойдаланилади. Асосий емирувчи сифатида ортофосфор кислотаси олинади. Мисол сифатида қуйидаги таркибни келтирамиз,
80-95 млH3PO4 Қ 5 мл HNO3 Қ (1-20 мл) H2O ни 40 оС да ишлатилганда алюминийнинг емириш суръати 0,2 мкм/дақиқа бўлади.



Қуйидаги жадвалда ҳар хил материалдан бўлган юпқа қатламларни емириш учун керак бўлган айрим таркиблар рўйхати келтирилган.

	Қоплама материали
	 Емирувчи эритма таркиби

	 Мис
	Хлорли темир, аммоний персульфати, Hcℓ, HF

	 Кумуш
	Темир нитрати, KJ ва J нинг сувдаги эритмаси

	 Олтин
	Шоҳ ароғи, KJ ва J нинг сувдаги эритмаси

	 Молибден
	 Калий ферроцианиди, H2SO4 ва HNO3

	 Тантал
	Фосфор, азот ва сирка кислоталари аралашмаси

	 Нихром
	 Hcℓ

	 Кремний нитриди
	H3PO4, HF ва HNO3 нинг 70 оС даги аралашмаси.



ФЛУ нинг охирги жараёни – қолган жойлардан ФР ни олиб ташлашдир. ФР ни олиб ташлашнинг бир неча усуллари мавжуд бўлиб, булардан кислоталарда ишлов бериш, органик эритувчиларни қўллаш, плазмохимик усуллар кенг қўлланилади.



Кислоталар билан ишлов бериб ФР олиб ташлаш 60 оС гача иситилган концентрланган сульфат ёки азот кислоталари (ёки уларнинг аралашмалари) да 5-30 дақиқа давомида олиб борилади. Бу кислоталар қўлланилганда ФР олиб ташланаётган тузилма таркибида шу кислоталар таъсир қиладиган моддалар бўлмаслиги шарт.





Органик эритувчилар билан ишлов берилганда ( булар қаторига диоксан диметильформамид, толуол, ксилол ёки уларнинг аралашмалари кириши мумкин) ҳароратни 60-100 оС қилиб олинади ва ишлов бериш вақти фоторезистнинг маркасига ва унинг қалинлигига қараб 1-15 дақиқа атрофида олинади. Плазмохимик усул асосан юқори самарадорли қурилмаларда ишлатилиши мумкин.

2.7. ФОТОЭЛЕКТРИК БАТАРЕЯЛАР ВА ҚУРИЛМАЛАР ТАЙЁРЛАШ ТЕХНОЛОГИЯСИ

2.7.1. Фотоэлектрик батарея тушунчаси


Фотоэлектрик батареялар ёки қуёш батареялари (ҚБ) мураккаб қурилмалар бўлиб, улар маълум тартибда уланган ҚЭ дан ва бу элементлар жойлаштирилган элтувчи асослардан иборатдир. Булар таркибига ажратувчи диодлар ҳам киритилган бўлиши мумкин. ҚБ конструкцияси силкиниш ва уринишларга чидамли ва ишлашга осон бўлиши керак. ҚБ тайёрлашнинг технологиясини яратиш учун ҚЭ ларининг потенциал имкониятларидан тўла фойдаланиш мақсадга мувофиқдир. Бунинг учун ҚБ тайёрлаш технологияси батарея қуввати йўқотишларни максимал камайтириш имконини бериши зарур. ҚБ ларида қувватнинг йўқотилиши икки хил бўлади, булар оптик ва электрик йўқотишлардир.

1) Электрик йўқотишлар. Электрик йўқотишлар асосан ҚЭ параметрларини аниқ ўлчашга ва уларни параметрларига қараб аниқ саралашга боғлиқдир. Параметрларга қараб саралаш электрик юкланманинг оптимал нуқталарига яқин қилиб олиб борилиши керак. 

2) Оптик йўқотишлар. Оптик йўқотишлар бу тушаётган қуёш нурининг ҚЭ ларига ҳаммаси етиб бормаслигидадир. Жумладан, бу йўқотиш ҚБ сини герметизация қилишдаги (герметик материалининг бир жинсли бўлмаганлиги ва технологик жараён натижасида пайдо бўладиган нуқсонлар) ва фронтал юзага тушаётган нурни ўтказувчи қоплама (ойна ёки пластик модда) даги йўқотишлардан иборат.

Қуёш батареялари тайёрлашдаги асосий технологик жараёнлар қуйидагилардан иборатдир:
· ҚЭ ларини тегишли параметрлар бўйича саралаш,

· элементларни берилган кучланиш ва ток кучи олиш учун коммутация қилиш,

· ҚБ ларини корпусларини тайёрлаш,

· коммутация қилинган элементларни батареяга жойлаш ва уни герметизация қилиш,

· ҚБ ларини параметрлар бўйича ўлчаш ва саралаш.


ҚЭ ларини коммутация қилиш. Керакли кучланиш ва ток кучи олиш учун ҚЭ лари параллел, кетма-кет ёки комплекс равишда коммутация қилинади. Умуман айтганда ҚБ сининг электрик қуввати батареядаги ҚЭ лари қувватларининг йиғиндисига тенг бўлиши керак. Агар бундай бўлмаса, демак йўқотишларни камайтириш усулини топиш зарур. ҚБ сининг токи батареядаги параллел уланган элементлар токининг йиғиндиси билан аниқланади, кучланиши эса кетма-кет уланган элементлар кучланишларнинг йиғиндиси билан белгиланади. Қуйида ҳисоблаш формулалари келтирилган. 


 Uкб қ NккUкэ, (16) Iкб қ NпарIкэ, (17) Pкб қNΣPкэ, (18) 

 Pкб қ UкбIкб, (19) Pкэ қ UкэIкэ, (20) NΣ қ NккNпар (21)

Бу ерда Uкб ва Uкэ мос равишда ҚБ ва ҚЭ кучланишлари,
Nкк ва Nпар мос равишда кетма-кет ва параллел уланган элементлар сони, Pкб ва Pкэ мос равишда ҚБ ва ҚЭ қувватлари.

Мисол: Қуйидаги параметрларга эга бўлган ҚЭ берилган, юкланмада кучланишлар пасайиши Uюкл қ 0,4 В да максимал ток кучи I қ 0,5 А. Шу КЭ ларидан 100 кетма-кет ва 300 таси параллел уланган. Тайёрланган ҚБ сининг параметрлари қандай? Iкб қ 100 Х 0,5 қ 50 А, Uкб қ 300 Х 0,4 қ120 В ва Pкб қ 50 Х 120 қ 6000 Вт.

2.7.2. Қуёш элементларини саралаш усуллари


Қуёш элементларини саралаш учун унинг параметрлари ўлчаш зарур. Параметрларни ўлчашнинг икки хил усули мавжуд. 

1) Табиий қуёш нурлари остида «эталон» ҚЭ лари воситасида ўлчаш. Ўлчаш муддатида эталон ва ўлчанаётган ҚЭ бир текисликда туриши керак, яъни тушаётган нурларнинг энергияси бир хил бўлиши зарур.

2) Қуёш нурлари «имитаторларидан» фойдаланиш. Яъни сунъий қуёш сифатидаги қурилмалардан фойдаланиб ҚЭ параметрларини ўлчаш. Ишлаб чиқариш шароитида сон-саноқсиз ҚЭ лари бўлгани учун иккинчи усулдан фойдаланиш мақсадга мувофиқдир. Имитатор билан ишлаганда албатта вақти-вақти билан эталон ҚЭ ларини калибровка (қайта паспортда кўрсатилган параметрларини назорат қилиб туриш) қилиб туриш зарур.

Қуёш элементларини саралаш учун қуйида келтирилган параметрлар ўлчанади:

· қисқа туташув токи Iкт,

· салт юриш кучланиши Uсю,

· электрик юкланма мавжудлигидаги оптимал кучланиш Uопт,

· юкланмадаги оптимал ток Iопт.

 Шу ўлчанган ва аниқланган қуёш элементлари асосида қуйида келтирилган параметрлар ҳисобланади:

· вольт-ампер характеристиканинг тўлдириш коэффициенти ξ, 

·  фойдали иш коэффициенти η. 

Бу коэффициентлар қуйидаги формулалардан ҳисобланади,

 ξ = IоптUопт/IктUсю, (22)

 η = 100 ξ IктUсю/ EкS, (23)

бу ерда Eк –ҚЭ юзасига тушаётган қуёш энергияси миқдори, мВт/см2 ёки Вт/м2 бирликларда ўлчанади. Одатда, элементларнинг келтирилган параметрлари ҳар хил бўлгани учун, ўлчашни осонлаштириш мақсадида Uопт аввалдан аниқ танлаб олинади. Одатда саралаш Uопт = 0,4 В олинади ва элемент шу кучланишга тўғри келадиган ток бўйича сараланади. Ўлчаш жараёни Халкаро стандартга мос келадиган атмосфера массаси ва шунга мос тушаётган ёруғлик миқдори қуввати имитатордан танлаб қўйилади. Одатда ўлчаш АМ 1 стандарти шароитида олиб борилади, Ек = 1000 Вт/м2 ва Т = 25 оС. Қуёш батареялари параметрлари ҳам шу усулда ўлчанади. Агар ҚБ ўлчами катта бўлса, яъни имитаторга жойлашмаса у бевосита ташқарида тушаётган қуёш нурларидан фойдаланиб ўлчаш мумкин.

2.7.3. Қуёш элементларини герметизация қилиш технологияси


Қуёш элементлари ва батареяларини Ер шароитида амалда қўллаш учун уларни ўраб турган муҳит таъсиридан етарлича ҳимоя қилиш зарур бўлади. Герметизация қилиш технологиясини яратиш жараёнида батареяларнинг амалда ишлаш учун содда конструкциясини тайёрлаш, вазни енгил, механик мустаҳкам, жойидан маълум масофага кўчиришга қулайлиги ва элементларнинг бирлик юзадан қувватини имкон қадар кўпроқ бўлишини таъминлаш зарур. Ҳозирги замон ҚБ ларининг икки хил конструкцияси мавжуд,

 а) шаффоф трубка шаклдаги конструкция ,

 б) текис шаклдаги тури.

Расм 24. Қуёш элементлари ва батареяларини герметизация қилиш усуллари. 1- қуёш элементи, 2-каучук, 3-ҳимоя қопламаси, 4-5 –6-конструкция ҳимоя қопламалари, 7-герметик модда.

а - ташқи ҳимоя қопламасига ҚЭ елимланган конструкция;

б - ҚЭ икки томондан каучук билан тўлдирилган ҳол

в – а ва б дан фарқли орқа томон қалин герметик ёки пластикка алмаштирилган ҳол;

г – в нинг тўнкарилган ҳоли;


д – икки томонламаҳимояланган конструкция (икки томонлама сезгир ҚЭ асосида тайёрланади;

е - ҚЭ тагликка маҳкамланган ва инерт газ билан тўлдирилган шиша ичига киритилган;

ж - ҚЭ шаффоф елим воситасида ҳимоя қопламасига маҳкамланган, у га тескарибўлган ҳол;

з – думалоқ шаклли ҚЭ шаффоф каучук воситасида лампа- фараларга маҳкамланган ҳол.

Ер шароитида ишлатилаётган ҚБ лари асосан юпқа текис шаклдадир, шунинг учун шу конструкцияни тайёрлашни кўриб ўтамиз. Герметизация қилишда қуёш элементларнинг ташқарисида жойлашган шаффоф материал (нур тушаётган томонга қўйиладиган ва элементни механик тажовузлардан ҳимоя қиладиган) ва бевосита элементни фронтал ва орқа томондан ўраб турадиган герметик полимер материал ишлатилади. ҚБ лари ишлаб чиқадиган етакчи хорижий фирмалар асосан герметик материал сифатида поливинильбутерал (ПВБ) ва поливинильацетат (ПВА) қатламли қопламаларидан фойдаланишади. 24-расмда ҚБ ларининг ҳар хил материаллар билан герметизация қилинган ҳоллар учун айрим конструкциялари намуналари келтирилган.

Шаффоф материал сифатида нур ўтказиш коэффициенти 95 % дан ортиқ бўлган ойна турлари ва айрим бошқа шаффоф материаллар олинади. 








Поливинилбутерал қопламаси воситасида герметизация қилиш усулини кўриб ўтамиз. Бу усулни қўллаганда асосий босқичлар қуйидагилардан иборат; 

· қуёш элементларини саралаш, 

· элементларни коммутация қилиш, 

· керакли материалларни маълум тартибда жойлаштириш,

· вакуумда термик ишлов бериш (полимеризациялаш ҳам шуни ичига киради),

·  батарея параметрини ўлчаш (саралаш).

Вакуумда термик ишлов бериш учун вакуум термик дастгоҳи қўлланилади ва батареянинг максимал геометрик ўлчови шу дастгоҳ камерасининг сиғими ва ўлчовлари билан аниқланади. Одатда полимеризация жараёни 140-200 оС ва ҳавоси 10-1 торр гача сўриб олинган камерада амалга оширилади. Агар батареяни полимеризация қилиш учун махсус ҳар томонлама босим берадиган резинали қоп бўлмаса, бир томонлама босим берадиган механик восита ишлатилади. 


ПВБ-қоплама бўлмаган тақдирда герметизация қилишнинг бошқа усули мавжуд. Бу СКТН маркали синтетик каучук ёрдамида герметизация қилишдир. ПВБ-қопламадан фарқли жойи шундаки, СКТН бу суюқ смоладир. Шунинг учун, даставвал уни таркиби тайёрлаб олинади. Технология этаплари қуйидагича;

· герметик таркибини тайёрлаш (СКТН Қ маълум %) ли катализатор, 

· герметикка вакуумда ишлов бериш (ҳаводан тозалаш), 

· ҚЭ ларини саралаш, коммутация қилиш, 

· элемент ва бошқа керакли материалларни маълум тартибда жойлаштириш, 

· полимеризация қилиш,

·  батарея параметрларини ўлчаш.

Полимеризация жараёни уй ҳароратида олиб борилади.

2.7.4. Фотоэлектрик қурилмалар ва уларни тайёрлаш технологияси.


Фотоэлектрик қурилмаларнинг ишлаш шароити ва қувватига қараб шартли равишда уларни икки гуруҳларга бўлиш мумкин:

1. Кўчирма, кўтарма (йиғма) қуёш батареялари ва фотоэлектрик қурилмалар. Бундай қурилмалар асосан марказлашган анъанавий электр тармоқларидан узоқда жойлашган кам қувватли истеъмолчиларни автоном электр қуввати билан таъминлашга хизмат қилади.

2. Фотоэлектрик станциялар (ФЭС). Бу қурилмалар ишлаб чиқариш, хўжалик ишлари ва турмушда қўлланиладиган электр истеъмолчиларини автоном равишда электр қуввати билан таъминлайди.


Биринчи гуруҳ учун истеъмолчилар асосан бу кўтарма радио- телеаппаратура, кўтарма музлатгичлар, кам қувватли ёритгичлар ва бошқа турмуш анжомлари бўлиши мумкин.




Иккинчи ҳолда эса асосан марказлашган электр тармоқларидан узоқда жойлашган қишлоқ хўжалик объектлари, медицина тармоқлари, алоҳида фермер хўжаликларида сув чиқариш, суғориш, ёритиш ва бошқа хўжалик ишларида қўлланилиши мумкин. ҚБ ва ФЭС ларини ишлаб чиқаришда ва уларни ишлатишда айрим қуйида келтирилган шароитларни ҳисобга олиш керак. Жумладан ишлатиш шароити (географик тузилиш нуқтаи назаридан тоғлик, текислик ва ҳоказо), ёруғлик тушишининг интенсивлиги (кунлик, ҳафталик, ойлик, йиллик), намлик ва ҳаводаги чанг миқдори, йиллик ҳароратнинг максимал ва минимал қийматлари, ҳудуднинг географик кенглиги, маҳаллий ҳудуднинг морфологияси ва бошқалар эътиборга олинади.

Фотоэлектрик қурилманинг таркиби ишлаш шароитига ва истеъмолчининг талабига қараб ҳар хил бўлиши мумкин. Умуман максимал қувват олиш учун унинг фотоэлектрик блок, аккумулятор, исътемолчи билан аккумуляторни бошқариш тизими (контроллер), ўзгармас токни ўзгарувчан 220 В кучланиш ва 50 Гц частотали токка айлантиргич (инвертор), фотоэлектрик қурилмани қуёшнинг юришига қараб ҳолатини кузатувчи бошқариш блоки ва ҳоказолардан иборат бўлган бутловчи қурилмалар киради.

2.7.5. Қуёш батареялари ва фотоэлектрик қурилмаларнинг қувватини ҳисоблаш намуналари


ҚБ ва ФЭҚ лар қувватини ҳисоблаш учун қуйидагиларни ҳисобга олиш зарур:

1. Фотоэлектрик қурилма қувватини ҳисоблаш учун аввалига уни ишлатилиши кўзда тутилган муҳит билан танишиш ва шу муҳит хусусиятларини (ўртача ҳарорат, ёруғлик нурларининг ўртача қуввати, ёруғлик тушиш муддати, йил давомидаги ёруғ кунлар ва ҳоказо) ўрганиш зарур.

2. Электр энергияси истеъмолчиларининг характерини (ўзгармас ва ўзгарувчан ток истеъмолчилари хусусиятлари), истеъмолчиларнинг электрик параметрлари (ток кучи, кучланиши, ўзгарувчан ток частотаси), керакли умумий электр қувватини ҳисоблаш ва ҳар бир истеъмолчига бир кунда ўртача ишлатиш вақтини аниқлаш зарур.

3. Ортиқча ишлаб чиқилган электр энергиясини ҳисоблаш ва энергияни йиғиш усулини танлаш.

4. Йиғувчи аккумулятор электр сиғимини ҳисоблаш.

5. Фотоэлектрик қурилма йиғиш учун керак бўладиган стандарт ва ностандарт асбоб ускуналарни аниқлаш.

6. Инверторлар параметрларини, қувватини ва фойдали иш коэффициентини аниқлаш.

7. Контроллерларнинг параметрларини ва қувватини аниқлаш.

8. Фотоэлектрик қурилма конструкциясини танлаш, параметрларини режалаш, тайёрлаш технологиясини аниқлаш.

9. Фотоэлетрик қурилмани тайёрлаш.

10. Фотоэлектрик қурилма қисмларини синаш. Қурилмани бутунича синаш.

11. Фотоэлектрик қурилмани синаш натижаларини ҳисобга олган ҳолда уни параметрларини оптимал ҳолга келтириш.

12. Қурилмани тажрибавий синаш, ҳисоб ва режавий натижалар билан таққослаш.

13. Фотоэлектрик қурилмага кетган харажатларни қоплаш муддатини ва самарадорлигини аниқлаш.

Мисол сифатида Ўзбекистон республикасининг чўл шароитида жойлашган, энергия марказларидан узоқда бўлган фермер хўжаликни фотоэлектрик қурилма билан таъминлашни кўриб ўтамиз. Фермер хўжаликнинг асосий касби чорвадорлик ва деҳқончилик бўлсин.

1. Бу ҳудуд учун (Масалан, Қашқадаръё ҳудуди) қуёшли кунлар 300 кун, тушаётган ёруғликнинг ўртача қуввати 750 Вт/м2, ўртача ёруғлик тушиш муддати кунига 8 соат бўлсин.

2. Электр энергиясининг истеъмолчилари, 6 кишидан иборат оила. Ёритиш учун 4 ёруғлик манбаи ҳар бири ЛДС-40 лампа, ёритиш муддати бир кунда 4 соат. Рўзғор буюмлари: телевизор қуввати 60 Вт бир кунда ишлаш муддати 3 соат, суғориш насоси қуввати 20 Вт бир кунда ишлаш муддати 2 соат, чой қайнатгич бир кунда ишлаш муддати 2 соат, қуввати 20 Вт, кўтарма кам қувватли 40 Вт ли слесарь-токар қуввати 40 Вт, дастгоҳи ўртача ишлаш муддати 0,5 соат.
3. Келтирилган истеъмолчиларининг умумий бир кунлик истеъмол қилган электр қуввати 0,64 + 0,18 + 0,04 + 0,04 + 0,02 = 0,92кВт соатни ташкил этади. Бир йилда эса 360 х 0,92 = 336 кВт соат.

4. Энергияни йиғиш учун кислотали аккумуляторни танлаб оламиз, унинг кучланиши 12 В бўлсин. У ҳолда бир кунда 0,92 кВт электр қувватини йиғиш учун, агар инверторнинг ф.и.к. 0,92 бўлса, ф.и.к. 10 % ли ҚЭ ларидан бир кунда 85 А х 12 В = 1000 Вт йиғиш мумкин. Агар ёруғликнинг ўртача тушиш вақти 8 соат бўлса ҳар соатига 125 Вт энергия жамланиши ёки 20 % заҳирали қилиб фотоэлектрик қурилма режалаштирилса қуввати 150 Вт бўлган қурилма тайёрланиши керак.

5. Аккумуляторнинг электр сиғимини ҳисоблаш учун разрядланиш чегарасини 75 % олсак, унинг электр сиғими 300 А соат бўлади.

6 .Икки хил инвертор керак бўлади. А) ЛДС-40 ёритгичлар учун частотаси 20 кГц ли, қуввати 150 Вт ли инвертор. Б) Частотаси 50 Гц ли, қуввати 100 Вт ли инвертор.

7. Бошқарувчи контроллернинг қуввати 150 Вт

8.Фотоэлектрик қурилманинг қуввати 150 Вт ва уни стационар ёки кўтарма конструкцияли қилиш мақсадга мувофиқдир. 

